text:
Kuenta di katibu: Mener Moore, un hòmber di mala fama
Seri di Herensia Kultural
Ora ta konta e kuentanan di tempu di katibu na St. Eustatius, tin un nòmber ku semper ta bini dilanti. Ta nòmber di un mener Moore, doño di ‘Golden Rock Estate’, ku kasi sigur mester tabata e doño di katibu mas kruel ku a eksistí. Ta klaro ku niun hende na bida awendia no por kòrda e tempu di promé ku emansipashon na 1863, pero e kuentanan ei ainda ta biba. Vários di nan a ripití den e entrevistanan ku Julia G. Crane tabatin ku e bieunan di e isla i ku el a publiká den su buki ‘Statia Silhouettes.
Pa nos a prepará e artíkulo akí, nos a kompilá di e kòmbersashonnan ei e kuentanan tokante mener Moore i nos a skibi nan den e palabranan original di e personanan entrevistá. Nos a hasi algun di e kuentanan un poko mas kòrtiku pasobra esnan ku ta konta sa ripití tin biaha.
Sutamentu di katibu
Charles Arnold, nasé na 1900, ta konta ku mener Moore parse tabata gosa di sinta mira su katibunan haña sota, partikularmente un pober hòmber, konosí komo Jim.
… I e mener Moore akí tabatin un hòmber ku yama Jim. E tabata sinti plaser den sinta mira kon tur dia Jim ta haña sla. Nan mester a buta Jim na un lugá na haltu pa nan sut’é. I e bomba sutadó – tabatin sutadó di katibu tambe – tabata hòmbernan ankrá esnan ku ta bati, pasobra nan no tabata ke hòmber chikitu, pasobra nan tabata pensa ku e slanan di karbachi lo no a baha ku sufisiente forsa. Bo sa, un hòmber manera un famia di mi tabata. E yama Harkless, Harkless tabata sutadó.
Anto semper ta Jim nan ta trese pa bin tuma sla, i komo Harkless tabatin duele di Jim, e ta hisa e zjuip semper, marka un bog grandi kuné, hasi manera ta mashá duru e ta bai bah’é riba Jim su lomba, pero nèt promé ku e zjuip yega su destino e tabata frena forsa di e sla. Awor mener Moore sintá ei, a nota kiko tabata pasando. P’esei e di ku nan bai ku Jim i pone Harkless einan. Nan a bini ku Harkless. Nan a mar’é. Nan a mar’é pa karbach’é. Asin’ei a kita Jim, bin mara Harkless antó nan a dun’é loke se yama un halá di sota, pa rekord’é ku ora bo tin di suta katibu, no tin kuenta di wanta pa sla no kai pisá, sino ta suta manera mester suta. Ta esei Moore tabata ke pa tur hende sa.
Abraham Arnaud nasé na 1906, tin un vershon un tiki diferente di e mes kuenta.
Bo sa, nan ta konta ku tabatin un hòmber bieu ku yama – kon yam’é atrobe? – Jim. Wèl, nan ta bisa ku ora mener Moore – Jim tabata katibu di mener Moore – bo sa mener Moore tabatin kustumber di dal su beter. Ke men ku ora e bebe, semper e ta manda nan trese Jim. Sí. E tabata batié. E no por a kòrda nòmber di e otro katibunan, p’esei asina el a bebe muchu, su kustumber tabata ku e ta yama Jim. Anto e abuelo akí e bisawelo akí di mi tabata e di dos hòmber den servisio di mener Moore, pasobra ta e tabata e bomba ku ta suta, no. Si mi abuelo no suta Jim, e ora ei mener Moore mes tabata sut’é. Ke men asina e ta burachi – e mener Moore ei tabata bebe – e tabata grita: ‘Harkless’, e tabata yama mi abuelo Harkless de Graaff, e ta kai drumi bis’é: ‘Harkless, trese Jim.’ Ta nifiká ku Harkless mester trese Jim, mar’é antó hart’é ku sla.
Un di tres vershon ta bini di Johannes Cornelius Schrewhardt, nasé na 1913.
Mener Moore tabata doño di katibu. E tabata mashá kruel. Anto un dia e di: ‘Harkless, trese Jim’. E di: ‘Trese Jim, dun’é un par di sla te ora mi kaba di huma mi dos sigá largunan.’ E ora ei el a sinta na bentana, anto a mara Jim, sut’é. De bes en kuando e tambe a sut’é te ora el a kaba di huma dos sigá. Asin’ei.
Katibu muhé tambe tabata haña sota
Parse ku muhénan katibu tambe tabata haña halá di sota hasta pa kualke kos chikitu ku nan hasi, te na ora nan tabata ku barika mes. Pero den kasonan asina tabata perkurá di protehé e yuchi ku no a nase ainda. Hende por puntra awor ta pakiko tabata tuma e prekoushonnan ei. Kisas pasobra kada mucha katibu salú tabata konta komo katibu ku posiblemente lo por a bin traha pa shon den su plantashi.
Arnaud ta konta e kuenta asin’akí: Parse ku e tabatin muhé. Mener Moore ker a bati muhé pretu. Si nan a hasi algu, pero nan tabata ku barika, tabata traha un buraku. E tabata laga e muhé drumi [ku su barika den e buraku] anto ta sut’é. Bo por sak’afó ki sorto di hòmber esei tabata.
Charles Alexander Patrick, nasé na 1910, ta duna un splikashon mas kompleto.
Tur muhé ku tabata parse na estado – e tabata un doño di katibu kruel – tur muhé hóben ku klaramente tabata na estado… Nan tabatin kustumber di duna nan halá di sota tempunan ayá, ora nan hasi algu robes. Nan no tabatin nodi di hasi algu strabagante. E tabata un shon asina kruel, ku pa kualke eror chikitu asina ku kualke katibu por a kometé e tabatin kustumber di manda e dos hòmbernan akí mara nan i bati nan. Generalmente e mener Moore ei, doño di katibu tabata laga koba un buraku den tera, anto ta pone e muhé ei drumi riba e buraku ku nan a koba. Anto e tabatin dos hòmber katibu ku yama Jim i Harkless. I nan tabatin kustumber di suta e muhénan ku zjuip. Nan tabata pone e muhénan riba e buraku antó duna nan un halá di sota ku zjuip. No pasobra nan a sali na estado, sino pasobra nan a hasi kualke kos robes… E tabata suta nan.
Un katibu muhé pa hasi trabou di kas
Patrick tin un otro kuenta, di un muhé ku el a konosé den su hubentut, Tante Jane Marslin, ku a konta di su eksperensia komo katibu di kas.
Mener Moore no tabata stim’é niun tiki, pero su señora sí a stim’é mashá. Su señora tabata konsider’é un yu stimá. E no tabata un katibu pa traha den kunuku, sino un katibu di kas. Pero e esposo tabata ke pa e bai traha den kunuku ku e otro katibunan pero parse ku semper e señora a bisa ku e no ke, e mester a keda kas pa hasi trabou di kas. A sosodé, asina Tante Jane a konta, ku e señora a bai kapital bai kumpra kos. El sia su kabai, pero bon bisá e no a bai kapital i e esposo no a pensa ku lo el a yega kas asina tempran.
E esposo a yega kas bai kaminda e katibunan ta, saka e mucha muhé katibu for di kas, hib’é kunuku bai traha aya. Ora e señora a bini kas bèk el a sinti su falta. El a baha seru, drenta kunuku, busk’é i el a yam’é.
I Tante Jane a kontami ku pa motibu di e katibu ei e esposo i su señora a keda dos pa tres dia sin papia ku otro. E señora a bisa su kasá kua ta e motibu: ‘Bo sa mashá bon ku e no ta un katibu pa traha den kunuku. E ta un katibu pa hasi trabou di kas i ta na kas e mester ta.’ Segun mi – mi no sa kon mi mester bisa – e señora tabata riba dje, riba e hòmber. Kiko mi ke men ku ‘riba dje’? Loke e muhé bis’é e mester komprendé, e mester a obedesé e muhé. El a papia kuné na un tono fuerte; despues di esei e hòmber a lag’é na pas. E muhé por a bai keda fo’i kas pa un tempu largu, i e katibu muhé ta keda semper na kas. Nunka mas e doño hòmber no a bis’é nada di kuenta di bai traha den kunuku.
Ta hoga nan lo mester a hoga Moore?
Parse ku finalmente bibida a poderá di mener Moore i sigur na un okashon su katibunan a pensa na mat’é. Arnaud ta konta e kuenta asin’akí:
M’a tende ku tabatin un otro amigu doño di katibu huntu ku e mes mener Moore ei…, tabatin un tanki, kaminda awa ta keda para ora yobe, nèt ariba kaminda Riley tabata biba. E kaminda ei tabata Concordiaweg. Nèt kaminda ora bo pasa kas di Riley, bo ke bai krusa kaya, wèl, nèt ei awa ta keda para. Wèl, nan di awa ta bai kai i ku awa ta keda para ei. Awèl, e mes mener Moore akí tabata biniendo di siudat, ata el a kai den e tanki di awa kaminda e awa ta pasa. At’é eiden awor. E no por a sigui pasobra e tabata morto di fuma. Algun di su katibunan a pasa ei banda nan a mir’é den awa ei. Tabatin ku a bisa: ‘Bon, ban hog’é lihé.’ Tabatin otro ku di: ‘Nò, laga nos doño numa.’
Anto mainta ora el a lanta… pa fuma ku e tabata el a tende tòg tur kos ku e katibunan a papia. Mainta el a lanta; e promé katibunan ku el a yama, tabata esunnan ku a bisa pa salb’é i no lag’é hoga. El a yama nan pa duna nan un halá di sota. Sí, e ta kòrda ku el a tende kon algun di: ‘Hog’é.’ i otronan ku di ‘No lag’é hoga.’
Patrick tin un vershon un poko diferente.
E dos doñonan di katibu ku tabatin kustumber di bati katibu – un anochi awa tabata kai. Anto ora e katibunan tabata baha bai abou nan a mira e dos personanan ei fuma drumí riba kaya. Anto un di nan a bira bisa e otronan: ‘Hòmbu, ban hog’é den e awa akí.’ Anto esun di: ‘Nò, bo no por hog’é, no.’
I su manisé e tabata esun di promé ku mener Moore a yama. E di: ‘Jim i Harkless, bai hiba e katibu ei, laga nan karbach’é.’ E tabatin e poder pa hasi esei pasobra e tabata nan doño.
Hòrtamentu di un karné
Hopi aña despues mener Moore a risibí su kastigu. Despues ku katibunan a haña nan libertat algun di nan a bin trese tabaku p’e. Pero den su behes el a bira siegu i su katibunan di ántes a haña manera di pag’é pa e trato teribel ku el a duna nan tur e añanan ku a pasa. Patrick ta konta un kuenta di hòrtamentu di un karné.
Ántes e [Mener Moore] tabata biba aya bou na un lugá yamá Golden Rock. Nèt kaminda tin un mulina, pero ya sin brasa mas. Ei tabatin un edifisio bieu. Un dia – ya e tabata siegu basta tempu – e tabata sintá na su bentana, el a yama un di su katibunan ku tabata kanando den kaya ei banda. E tempu ei ya mener Moore no por a mira mas. Awa tabata kai, bos tabata grita pero e por a tende e hòmber akí ta kana riba kaminda. E di: ‘Ola, Jim, kon tempu ta eifó?’
‘Tempu ta pretu i pisá. Bo sa kiko esaki ta nifiká? Ta nifiká ku tin tormenta na kaminda.’ E tabata karga un karné riba su lomba ku el a hòrta di Moore. Mener Moore awor – ku no por a mira ni e hòmber ni e karné – i ku a puntra kon tempu ta, a haña pa kontesta: ‘Oh, tempu ta pretu i pisá.’ Esei tabata nifiká ku e karné a bira pisá ora el a hòrt’é.
Schrewhardt ta konta e kuenta un poko diferente:
Ora el a bira realmente bieu, el a pèrdè su bista tambe. El a bira siegu i e katibu akí manera ántes tambe tabata di su agrado. Ta asina ku e hòmber akí tabatin kustumber di bai buska e Hark akí p’é, pasobra ta Hark e tabatin ántes pa suta e katibunan. Un atardi – asina nan ta konta – e tabata sintá na su bentana. E no por a mira. El a tende hende ta kana, i e stapnan tabata yega serka. E di ‘Ta ken esei? Ta Hark?’ E hende a kontestá: ‘Sí mi shon.’ El a puntra e ora ei: ‘Kon tempu ta?’ ‘Oh’, e katibu di, ‘pretu i pisá, mi shon.’
Awor, kiko bo ta ker ku e ker a bisa?
Hark tabatin un di e karnénan grandi pretu, bieu i gastá ta karga riba su skouder. El a kohe esaki di entre e karnénan di e shon. Ke men el a konta e shon ku tempu tabata malu. E di: ‘Pretu i pisá, mi shon’, pero ta e karné ta loke tabata pretu i pisá. Ke men antó ku e tabatin e karné, i tabata bayendo kuné. Pero el a pasa dilanti di e bentana, pasobra di pursi shon tabata siegu.
Di Arnaud:
Tin un graf grandi den e sementerio akí. Tin asina un bola grandi na kabes di e graf. Tin hende ta bisa ku tabata un bola di hariña di funchi. Ami no sa. Pero, awor e ta poné riba dje, bo sa? Sí, e tabata mal hende. E tabata un hòmber teribel. Tur hende ta tende ‘Mener Moore, mener Moore, mener Moore, ….’ Tabatin mas hende doño di katibu, pero nan tabata trata e hendenan otro… Mener Moore tabata un hòmber di batimentu ku zjuip. Mi Dios. Tur loke bo ta tende ta: ‘Mener Moore….’ – tur e kosnan teribel ku e mener Moore ei a hasi. He, e…!
Fuente
Julia G. Crane, Statia Silhouette Vintage Press, 1999
Foto: Slave Master, archieffoto St. Eustatius
Teksto Lynn Kennedy.


c: text/html

text:
Na unda cu bo por ta den bida, y pa con experto bo ta kere cu bo ta, semper tin algo mas pa siña.
Siguientemente, algun tips of recordatorio, pa un mihor bida sexual.
Espacio fisico y mental
Busca un espacio na unda bo por experiencia placer sin preocupacion. Pa mayoria hende, esaki kiermen un caminda cu bo por ta comfortabel y safe y na unda bo por comunica vocalmente bo deseo- y necesidadnan. Wak pa trese variacion den esaki. E cama no ta e unico lugar na mundo unda bo por haci sex. Uza bo imaginacion. Si e lugar ideal aki pabo ta un caminda den aire liber, bo ta un fanatico di aventura y bo ta zorg pa bo ta safe, dal bai numa. Zorg pa bo celular ta paga, purba laga e stress di debernan diario un banda un rato, y si bo nota cualkier distraccion den bo mente, lage los y concentra ariba e momento, bo curpa y e persona cu ta cubo.
Curiosidad
E miho componente pa bon sex ta curiosidad. Hunga cu otro, mishi, caricia, pone atencion e detayenan unico di e curpa di bo pareha. Pone atencion na su reaccionnan, na unda e ta sinti bon. No preocupa tanto pa locual bo lo mester hasi siguientemente, bo no ta actuando den un pelicula. Keda presenta na e momento actual y disfruta di cada paso. Laga e movecionnan y accionnan desaroya nan mes un manera natural y espontaneo.
Innovacion
Purba posicionnan acrobatico nobo ta un opcion, pero solamente pa esnan cu tin e condicion y forsa fisico pa haci esaki. Si bo sa cu bo no tin e forsa pa hisa bo pareha of pa wanta un posicion pa un momento prolonga, evita accidentenan innecesario. Importante no ta pa impresiona bo pareha sino pa find out kiko ta e angulo ideal pa stimulacion y contacto intimo corporal cu ta produci e sensacion cu boso ta desea. Introduci lingerie, kostuum y sextoys den bo repertorio si bo nunca a haci esaki of a laga esaki un banda cu paso di tempo.
Horario
No reserva sex solamente pa anochi, net prome cu bo bai drumi. Esaki no ta un critica, ta comprendibel cu esaki ta algo conviniente pa mayoria hende. Pero esaki hustamente ta e momento di dia cu bo ta mas cansa. Door di haci esaki un custumber, hopi bes sex ta wordo posponi door di cansancio, of e ta bira algo rutinario y monotono cu bo ta haci sin gana y cu e meta pa keda cla lihe pa bo por bai drumi. Purba varia e ora cu bo ta haci sex. Mainta, ora bo tin mas energia, of durante lunchbreak tambe ta opcionnan valido y kisas hopi mas espontaneo.
Meta
Evita di focus pa yega na un orgasmo. Aunke pa mayoria hende un orgasmo ta e consecuencia di e acto sexual, e no mester ta e meta principal pa cual bo ta haci sex. Asina cu e orgasmo bira e unico meta bo lo bai concentra ariba logro di e meta aki. Y ora no logra, bo lo sinti cu bo a faya. Pa hopi hende, principalmente e hende muher, e stress cu ta wordo ocasiona door di e presion pa yega na un orgasmo ta hustamente locual ta preveni cu e orgasmo ta tuma lugar, locual na su bes ta pone cu nan ta bai ‘fake’ un orgasmo djis pa no mustra ‘laf’ of ‘friu’ of pa complace e pareha. ‘Fake’ un orgasmo ta nifica: Gaña bo mes. Duna espacio pa e tension subi naturalmente door di laga los y disfruta di e momento.
E hecho cu e homber haya su orgasmo no automaticamente mester nifica e final di e acto sexual. Bo no ta trahando un pelicula pornografico na unda e unico meta ta e satisfaccion di e homber. Tin diferente manera pa yega na un orgasmo. Experimenta y find out kiko ta traha pabo. Si sextoys ta yuda cu e stimulacion cu abo mester, introduci esakinan den bo repertorio. Un sextoy no ta un competencia pa bo pareha sino algo cu ta complementa boso bida sexual.
Sea creativo, disfruta, pero no obsesiona.
Lubricacion
Esnan mas jong hopi biaha ta pensa cu uzo di lubricante ta algo pa hendenan ‘mas bieuw’. Pero mas lubricante nunca a mata ningun hende y por yuda pa mehora tanto e experiencia como e sensacion. Sea cu bo ta uzando un sextoy of bo ta den accion cu bo pareha, lubricantenan ta trese variacion. Tin den diferente sabor, textura y sensacion. Esunnan cu ta bira cayente of friu of esunnan cu ta yuda prolonga of stimula, entre otro.
Explora bo mes
Masturbacion ta un momento intimo pa experiencia bo propio placer y explora opcionnan nobo. Si bo ta den un relacion, automaticamente bo lo sinti cu sex ta mara na bo pareha, pero sin un pareha tambe bo tin bo sexualidad. Inverti tempo pa explora esaki na bo mesun manera den priva y eventualmente hinke den e repertorio di pareha. Tur locual bo siña di bo mes bo por comunica cu bo pareha pa un mihor satisfaccion sexual.
Comunicacion
Con intimo bo ta cu bo pareha, ta determina con vocal bo ta tribi di ta pa locual ta trata bo deseonan, pero tambe pa locual ta trata e cosnan cu bo no ta gusta. Siña bisa ‘no’ ora cu ta trata di algo cu ta causabo dolor of humiyacion. Sex no mester ta un obligacion ni un castigo. Bisa ‘si’ pasobra bo ta sintibo intimida, menaza of emocionalmente manipula, no ta un systema sano, sino mas bien un sistema toxico di hiba un relacion. Tur cos tin su extremo. Bisa ‘no’ automaticamente na cualkier idea nobo cu bo pareha proponebo pa innova y mehora boso bida sexual, ta funesto pa bo relacion, y na un of otro momento bo lo bai hayabo ta enfrenta e consecuencianan. Pero di otro banda, e hecho di ta habri pa experiencianan nobo no ta nifica tampoco, cu bo mester bai di acuerdo cu tur practica sexual cu ta existi rond di mundo. Importante ta pa yega na un balance di ‘give and take’.
Falta di deseo of placer sexual
Tin hopi cos cu por influencia bo experiencia sexual. Stress, obligacionnan como mayor, salud mental, imagen fisico y hopi otro factor por causa un impacto ariba bo deseo sexual. Trauma causa pa situacionnan doloroso di pasado por ta factornan determinante pa bo libido sexual y asta por afecta bo abilidad pa yega na orgasmo. Ta importante pa sa, cu tin diferente forma di ayudo pa esakinan. Sex entre adulto ta un parti normal di bida cu tambe ta rekeri atencion. Busca ayudo pa mehora bo bida sexual no ta suppose di ta un berguensa of taboo.
Pa mas informacion, bishita e website www.intima-c.com na unda bo por encontra entre otro tips, informacion na papiamento, productonan y videos di After Dark, un programa dedica nan habri e conversacion tocante sexualidad y intimidad den pareha. Intima-C ta ofrese tambe e servicio di online coaching y consulting personal of di pareha. Pa mas informacion, e-mail: info@intima-c.com

robotstxt: allowed

filter: keep


text:
Regla di Privacidad
Bo privacidad ta importante pa nos. Trempan su regla ta pa respeta bo privacidad pa loke ta trata cualkier informacion cu nos por colecta for di bo a trabes di nos website, http://trempan.com, y otronan cu ta cay bou di nos propiedad y maneho.
Nos ta pidi informacion personal solamente ora cu esaki ta, en berdad necesario, pa brindabo un servicio. Nos ta colecta esaki di un manera husto y, segun ley, cu bo conocemento y autorisacion. Tambe nos ta lagabo sa pakico nos ta colecta esaki y kico ta su proposito.
Nos ta mantene e informacion colecta pa e tempo cu ta necesario pa suministra e servicio cu bo a solicita. E informacion aki, nos ta proteha dentro di e medionan comercialmente adecua pa preveni perdida of robo, como tambe acceso no autorisa, difusion, copia, uzo of modificacion.
Nos nos ta comparti ningun informacion personal identificabel publicamente of cu tercer partido, a menos cu esaki ta rekeri dor di ley.
Nos website por tin link cu paginanan externo cu no ta maneha dor di nos. Por fabor ta consciente cu nos no tin control riba e contenido y actividadnan di e paginanan aki; y no por acepta responsabilidad of obligacion pa nan respectivo reglanan di privacidad.
Bo ta liber pa nenga nos peticion pa obtene bo informacion personal, consciente di cu esey por nifica cu nos no por brindabo algun di e servicionan cu bo ta desea.
Nos ta tuma bo uzo continuo di nos website como un aceptacion di nos practicanan encuanto privacidad y informacion personal. Si bo tin cualkier pregunta riba con nos ta maneha data di usuarionan y informacion personal, bo ta liber pa tuma contacto cu nos.
E polisa aki ta efectivo desde 16 di December 2020.


text: Den oranan di atardi , un rato pasa a tuma luga un accidente cruel na Korsou pa ta exacto na Schottegat weg. Ta trata aki di tres auto envolví y na unda cu tin dos persona cu no ta duna señal mas di bida. Un accidente sigur cu a pone Corsou para keto un rato. Na e momentonan aki polis y ambulance ta atendiendo cu e accidente cruel aki. Según informacion di nos corresponsal na Corsou ta trata aki di un pick up cu tabata bin cu un velosidad halto y na unda cu tabatin personanan tabata traha canto di caminda y e impacto tabata asina fuerte cu a dal e personanan aki y pasa nan over di e cura y na unda cu di e manera aki e dos trahadornan aki a perde nan bida cruelmente. Condolencia y hopi forsa na famia


text:
Mediador di Gobierno, sr. Anselmo Pontilius a enfatisa cu den e reunion cu el a participa tocante e operador nobo di ex Aura Casino, a wordo pidi cu mester bin un evaluacion profundo den tur su faceta riba mundo di casino, ya cu e actividad aki no ta manera antes.
El a indica cu e sector di casino local tabatin un mercado di clientenan di Latino America pero nos no por desconoce e situacion economico cu Venezuela ta pasando aden. Pero tambe e efecto di e caida of devaluacion di e moneda na Brasil, Colombia , Argentina. Mester evalua con leu e factornan aki entre otro ta afecta un sector di turistanan cu tabatin bin Aruba pa gamble. Por ta nan ta sigui bin pero cu menos placa cu antes pa hunga den casino, el a bisa.
Evaluacion
Tur e puntonan aki Mediado di Gobierno ta haya cu mester evalua hopi di cerca ya cu Aruba tin 13 casino cu esun di ex Aura Casino cu actualmente ta cera y logicamente e competencia entre nan mes ta grandi. “Aunke nos ta haya hopi turista no necesariamente hopi turista a bay hunga placa mas manera antes den casino”, el a señala.
Mediador di Gobierno ta spera cu Asociacion di casino lo percura tambe pa minister di Labor por haya informacion cu a wordo pidi riba e cantidad di trahado cu tin den casino, loke nan ta genera y con nos ta bay atende cu esaki y trata di preveni un tipo di situacion similar na e ex trahadonan di Aura Casino den cual e consecuencia ta dramatico pa e grupo di 44 trahado. Ademas di tur otro instancianan cu e operador anterior di e casino menciona a keda debe.


text:
Informashon di COVID-19
Riba e página akí bo ta haña informashon tokante kiko bo tin ku hasi ora bo tèst positivo òf ora bo tabatin kontakto ku un hende ku a tèst positivo.
Ora un hende tèst positivo, esaki tin konsekuensia pa e hendenan ku ta biba huntu kuné den kas òf su kontaktonan estrecho.
Hende ku ta biba huntu den kas ta biba den mesun kas ku e persona kontagiá. Nan ta kompartí espasio manera sala, baño, kushina òf kamber di drumi.
Un kontakto estrecho dentro di 24 ora tabatin kontakto mas ku 15 minüt tras di otro, òf kontá huntu ku otro, ku un persona kontagiá. Na momentu di e kontakto ei tabatin un distansia di ménos ku 1,5 meter.
Por ta tambe ku bo tabatin kontakto di riesgo haltu ku un persona kontagiá. Ku bo a sunchi, brasa, duna un persona kontagiá man òf ku e persona akí a tosa òf nister den bo kara.
Bo ke traha un sita pa tèst? Yama e number grátis 0800 0800.
E number 0800 0800 ta alkansabel for di djaluna te ku djasabra di 08:00 – 12:00 or i di 13:00 – 20:00 or i riba djadumingu di 08:00 – 16:00 or. Hendenan ku tin un number di den eksterior por yama tambe number +599 715 5399, e number akí no ta grátis.
Mi a tèst positivo, kiko awor?
Bo ta bai mesora den isolashon. Ora bo ta den isolashon, bo ta keda kas den bo mes kamber, einan bo ta drumi tambe. E hendenan ku ta biba huntu ku bo den kas no ta bin den bo kamber. Bo no tin niun kontakto ku nan.
- Bo no tin mag di sali pafó i bo no tin mag di bai skol, tienda òf trabou.
- Laga otro hende hasi kompra pa bo òf laga nan entregá bo kompranan na kas.
- Bo tin mag di sinta den bo propio kurá òf den bo propio pòrch.
- Niun hende no tin mag di bin bishitá bo, ku eksepshon di ora ta trata di asuntunan médiko (por ehèmpel bo dòkter di kas, GGD).
Pa mas informashon, klek akinan
Para más información, haga clic aquí (ES)
Kiko bo tin ku hasi?
Stap 1): Bisa bo kontaktonan estrecho i kompañeronan di kas ku bo ta kontagiá i nan mester ta alerta e dies dianan ku ta bini.
- Kompañeronan di kas i kontaktonan estrecho ku haña keho mester tèst. E tèst ta positivo, e ora ei nan tambe ta bai den isolashon.
- Durante dies dia, kompañeronan di kas i kontaktonan estrecho ta evitá kontakto ku personanan vulnerabel i ta paga èkstra tinu ku nan ta tene nan mes na medidanan básiko.
Referí kontaktonan estrecho i kompañeronan di kas na e wèpsait bonairecrisis.com, “mi ta un kontakto estrecho, kiko awor? / mi ta kompañero di kas, kiko awor?”
Stap 2): manda karta di informashon pa bo kontaktonan estrecho i kompañeronan di kas.
Aki bo ta haña e kartanan di informashon: · Karta di informashon kompañero di kas · Karta di informashon kontakto estrecho
Mi ta un kompañero di kas, kiko awor?
Tin un chèns ku bo mes ta kontagiá ku e vírùs di corona. E ora ei bo por pasa e vírùs pa un otro hende.
- For di 16 di mei bo no mester bai den karentena si bo ta kontakto estrecho di un hende ku corona
- Sí bo mester ta èkstra alerta pa keho, tèst mesora si bo tin keho i pa dies dia despues di kontakto ku e persona positivo, evitá kontakto ku hende vulnerabel.
- Den kaso di un resultado di tèst positivo, semper bo ta bai den isolashon (minimalmente sinku dia)
E reglanan básiko ta keda na vigor (tosa i nister den èlebog, laba man regularmente, keda kas den kaso di keho i pèrkurá pa sufisiente airu fresku).
Meskos ta konta pa e konseho urgente pa bo bakuná kontra COVID-19 i pasa un angua di buster.
Yama e number di telefòn grátis 0800 0800 pa traha un sita.
For di 16 di mei 2022, e numbernan 0800 0800 i 0800 0900 ta aksesibel di djaluna te ku djabièrnè di 08:00 – 17:00.
Den fin di siman e sentro di yamada 0800 0800 ta aksesibel di 08:00 – 13:00 solamente pa traha un sita pa tèst. Den fin di siman e number 0800 0900 no ta aksesibel.
No sera telefòn si bo no haña un empleado na liña mesora. Si a pone bo warda, tá yuda bo!
Akí bo ta haña e kartanan di informashon:
- Karta general miembronan di kas
- Carta general compañeros de casa
- Karta general kontakto di index
- Carta general contactos de index
Kon largu isolashon ta dura?
Salubridat Públiko ta tuma kontakto ku bo na final di bo isolashon.
Bo por kalkulá ki dia bo por sali for di isolashon:
- Bo tabatin keho? E ora ei e promé dia ku bo ta malu ta konta komo dia 0. Konta 5 dia serka esei. Riba e di 5 dia bo ta sin keho kaba? E ora ei bo por sali. Riba e di 5 dia bo tin keho ainda? E ora ei bo tin ku warda te ora bo ta sin keho durante 24 ora. Despues di esei bo tin mag di sali.
Por ehèmpel: bo a haña keho di COVID-19 riba djaluna. Esei ta dia 0. Sinku dia despues ta djasabra. Riba e djasabra ei bo tabata 24 ora sin keho kaba? E ora ei bo tin mag di sali.
- Bo no tabatin keho? E ora ei bo ta kuminsá konta for di e dia ku bo a bai tèst. Esei ta dia 0. Konta 5 dia aserka. Esei ta e dia ku bo tin mag di sali.
Por ehèmpel: bo a bai tèst riba djaluna. Esei ta dia 0. Sinku dia despues ta djasabra. Riba djasabra bo tin mag di sali atrobe.
Mi ta biba den kas ku hende ku a tèst positivo, kiko awor?
Bo ta bai mesora den karentena. Tin un chèns ku bo mes a pega ku e vírùs di corona. E ora ei bo por pega otro hende ku e vírùs.
Bo no ta bai den kamber serka e persona kontagiá. Usa un otro baño si esei ta posibel.
Ora bo ta den karentena, bo tin mag di sali for di bo kamber. Pero bo ta tene semper 1,5 meter di distansia for di e otro hendenan ku bo ta biba huntu kuné den kas.
- Bo no tin mag di sali pafó i bo no tin mag di bai skol, tienda òf trabou.
- Laga otro hende hasi kompra pa bo òf laga nan entregá bo kompranan na kas.
- Bo tin mag di sinta den bo propio kurá òf den bo propio pòrch.
- Niun hende no tin mag di bin bishitá bo, ku eksepshon di ora ta trata di asuntunan médiko (por ehèmpel bo dòkter di kas, GGD).
E karentena ta dura 10 dia. E último dia ku bo tabatin kontakto ku e persona kontagiá ta dia 0.
Bo por skohe pa hasi un tèst di PCR na Salubridat Públiko riba e di 5 dia despues di e último kontakto ku e persona kontagiá. Si bo tèst negativo, e ora ei bo tin mag di sali for di den karentena.
E dia ku bo tabatin kontakto pa último biaha, ta dia 0. E ora ei konta 5 dia aserka. Esei ta e dia pa bai tèst.
Por ehèmpel: bo último kontakto ku e persona kontagiá tabata riba djárason. E ora ei bo tin ku bai tèst riba djaluna.
No bin tèst promé ku e di 5 dia. E ora ei e resultado di tèst por ta negativo, miéntras bo ta kontagiá sí. E ora ei bo tin ku bin tèst un biaha mas.
Yama e number di telefòn grátis 0800 0800 pa traha un sita.
E number grátis 0800 0800 ta alkansabel for di djaluna te ku djasabra di 08:00 – 12:00 or i di 13:00 – 20:00 or i riba djadumingu di 08:00 – 16:00 or. Hendenan ku tin un number di den eksterior por yama number +599 715 5399 tambe, e number akí no ta grátis.
No sera e telefòn ora bo no haña un empleado mesora na liña. Si bo warda, nan ta yuda bo!
Eksepshon:
Bo no tin mester di bai den karentena si bo no tin keho i:
- bo tabatin COVID-19 ménos ku 8 siman pasá òf
- bo a pasa bo angua di buster mas ku 1 siman pasá òf
- si bo ta bou di 18 aña.
Si bo haña keho di corona tòg, bai tèst e ora ei na Salubridat Públiko.
Pa mas informashon, klek akinan
Para más información, haga clic aquí (ES)
Mi ta un kontakto estrecho, kiko awor?
Bo ta bai mesora den karentena. Tin un chèns ku bo mes a pega ku e vírùs di corona. E ora ei bo por pega otro hende ku e vírùs.
- Bo no tin mag di sali bai pafó i bo no tin mag di bai skol, tienda òf trabou.
- Laga otro hende hasi kompra pa bo òf laga nan entregá bo kompranan na kas.
- Bo tin mag di sinta den bo propio kurá òf den bo propio pòrch.
- Niun hende no mag bin bishitá bo, ku eksepshon di ora ta trata di asuntunan médiko (por ehempel bo dòkter di kas, GGD).
E karentena ta dura 10 dia. E último dia ku bo tabatin kontakto ku e persona kontagiá ta dia 0.
Bo por skohe pa hasi un tèst di PCR na Salubridat Públiko riba e di 5 dia despues di e último kontakto ku e persona kontagiá. Si bo tèst negativo, e ora ei bo tin mag di sali for di den karentena.
E dia ku bo tabatin kontakto pa último biaha, ta dia 0. E ora ei konta 5 dia aserka. Esei ta e dia pa bai tèst.
Por ehèmpel: bo último kontakto ku e persona kontagiá tabata riba djárason. E ora ei bo tin ku bai tèst riba djaluna.
No bin tèst promé ku e di 5 dia. E ora ei e resultado di tèst por ta negativo, miéntras bo ta kontagiá sí. E ora ei bo tin ku bin tèst un biaha mas.
Yama e number di telefòn grátis 0800 0800 pa traha un sita.
E number grátis 0800 0800 ta alkansabel for di djaluna te ku djasabra di 08:00 – 12:00 or i di 13:00 – 20:00 or i riba djadumingu di 08:00 – 16:00 or. Hendenan ku tin un number di den eksterior por yama number +599 715 5399 tambe, e number akí no ta grátis.
No sera e telefòn ora bo no haña un empleado mesora na liña. Si bo warda, nan ta yuda bo!
Eksepshon:
Bo no tin mester di bai den karentena si bo no tin keho i:
- bo tabatin COVID-19 ménos ku 8 siman pasá òf
- bo a pasa bo angua di buster mas ku 1 siman pasá òf
- si bo ta bou di 18 aña.
Si bo haña keho di corona tòg, bai tèst e ora ei na Salubridat Públiko.
Pa mas informashon, klek akinan
Para más información, haga clic aquí (ES)
Q&A's tèst propio
Kiko ta un tèst propio di corona?
Un tèst propio ta un tèst di corona pa bo mes hasi na kas. Bo ta usa e tèst propio pa siguridat, ora bo ta bai un kaminda òf ora bo tin keho. Si bo tabatin corona kaba òf bo a pasa e dos anguanan kontra corona, tambe bo por usa e tèst propio.
Kiko mi ta hasi ora e resultado ta negativo òf positivo?
Si bo tèst sali negativo i bo tin keho ainda, hasi e tèst propio di nobo riba e dia despues di e resultado. Si e di dos tèst propio akí ta negativo, e ora ei bo tin mag di bai skol/trabou.
Si e tèst propio ta positivo, bai den isolashon na kas. Yama 0800 0800 i traha un sita pa un tèst di PCR pa sa sigur si bo tin corona.
Kiko e hendenan ku ta biba huntu ku bo den mesun kas i bo kontaktonan estrecho tin ku hasi ora abo tèst positivo?
Nan tin ku bai den karentena na kas:
- si nan no a pasa e angua di buster òf
- si durante e último 8 simannan nan no tabatin COVID-19.
Nan tin ku warda resultado di bo tèst di PCR na kas. Si resultado di bo tèst di PCR ta positivo, nan ta keda den karentena. Riba dia 5 nan tin ku hasi un tèst di PCR.
Nan no tin mester di bai den karentena
- si durante e último 8 simannan nan tabatin COVID-19 òf
- si mas ku 7 dia pasá nan a pasa nan angua di buster
Ki ora bo no por hasi un tèst propio?
– Ora bo tin un salú vulnerabel òf ora bo ta gravemente malu;
– Ora bo ta traha ku hende ku tin un salú vulnerabel òf ku ta gravemente malu;
– Ora bo tin kontakto ku hende ku tin un salú vulnerabel òf ku ta gravemente malu;
– Ora bo ta den karentena. Bo por sali di karentena solamente si bo hasi un tèst di PCR na Salubridat Públiko. Bo ta hasi e tèst di PCR riba e di 5 dia despues di e último kontakto ku e persona kontagiá.
E ora ei traha un sita pa tèst na Salubridat Públiko. Yama 0800 0800 pa un sita.
Kiko ta e diferensia entre un tèst propio i un tèst di PCR?
Un tèst di PCR ta mas konfiabel ku un tèst propio.
Bo ta hasi un tèst di PCR serka un eksperto. E eksperto sa eksaktamente na unda e tin ku saka sleim for di bo nanishi i garganta pa e tèst.
Den un laboratorio nan ta wak si e vírùs di COVID-19 ta den e sleim. Un tèst di PCR ta haña partíkula di e vírùs di COVID-19 mas rápidamente ku un tèst propio. Tambe ora un persona (kasi) no tin keho ainda.
Si e tèst propio ta positivo, bai den isolashon na kas. Yama 0800 0800 i traha un sita pa un tèst di PCR pa sa sigur si bo tin corona.


text:
E impuesto riba propiedat inmóbil ta un impuesto riba benefisio for di propiedat inmóbil na Hulanda Karibense. Ta kobra e impuesto serka esnan ku ta risibí e benefisio. Esaki por ta e doño pero tambe un persona ku un ‘zakelijk gerechtigde’ (un persona ku outoridat riba e propiedat inmóbil), manera un hende ku ta paga èrfpagt. Pa persona no natural (por ehèmpel sosiedat (vennootschap) i fundashon) e impuesto aki, huntu ku e impuesto riba resultado, a bini na lugá di e impuesto riba ganashi.
Forfaitaire heffing (imposishon komo preis fiho)
E impuesto riba propiedat inmóbil ta un imposishon komo preis fiho. Esaki ta nifiká ku e fihamentu di e imposishon no ta basá riba e entrada berdadero (na hür), sino ku ta fiha e resultado riba un porsentahe standart di e balor di e opheto. Ban bisa, bo ta risibí entrada na hür for di un bibienda ku hende ta hür serka bo. E ora ei no ta kalkulá e impuesto riba e hür real ku bo ta risibí, sino riba un entrada fiktisio di 4 % di e balor di e propiedat inmóbil.
Sierto opheto, entre nan e bibienda den kua e doño mes ta biba, tin eksonerashon for di e impuesto riba propiedat inmóbil. Lesa mas tokante esaki den e parti “eksonerashon”


text:
“Mi lo bay ta den naturalesa pa hopi aña mas, na tur mi ex coleganan, danki pa nos por a traha hunto den bon y den mal tempo. Un danki pa confiansa ta bay na tur studiantenan cu mi por a yuda cu nan lesnan over di naturalesa, tin algun cu a bira adulto (docente) te cu nan a trece nan yiu pa mi yuda cu nan les over naturalesa.”
Sr. Franken ta bisa cu for di kleuterschool te cu IPA y universidad di Aruba. E ta manda danki na tur e docentenan di diferente scol cu a pone nan confiansa den dje. Pa presentacion na scol y na parke mes. Tambe ta duna danki na mariniers kazerne hunto cu e grupo di SVT cu mi ta cla pa yuda hobennan pa stage.
“Danki ta bay tambe na cuerpo policial, brandweer y ambulance cu a pone nan confiansa den mi, ora mi tabata un emergencia, no tabata importa e ora, mi ta cla pa yuda. Na pueblo di Aruba danki tambe, cu mi tabata e persona cu mester a busca colebra nan na cas, sea di dia of anochi. Den 20 aña, mi a gara mas di 1500 colebra di diferente tamaño.”
E ta corda riba turistanan cu el a sera amistad pa hopi nan a keda bishita parke, tin turista cu te hasta riba trip advisor a recomenda su persona pa e bon trato cu nan a haya. “Mi deseo ta pa tur mi conocemento den naturalesa, mi kier pase pa otronan por sigui cune. Semper mi dicho; nos niun no tey pa semper. Danki di curason.”


text:
Nos invitado den e programa aki ta Sr. Elocadio Gonzalez miho konosi Efrain Lora. Un persona hopi konosi na Boneiru ku ta sintá tur dia bou di palu banda di e supermarket konosi komo Cultimara. Tambe ela bira hopi konosi pa kohementu di Lora. Nos a kombersa kune tokante su bida en general.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Elocadio Gonzalez
Nos invitado den e programa aki ta Sr. Elocadio Gonzalez miho konosi Efrain Lora. Un persona hopi konosi na Boneiru ku ta sintá tur dia bou di palu banda di e supermarket konosi komo Cultimara. Tambe ela bira hopi konosi pa kohementu di Lora. Nos a kombersa kune tokante su bida en general.


text:
KRALENDIJK – E hóben tènista Luis Marcano di Boneiru, siman pasá a marka historia pa su mes i Boneiru, esaki na universidat di Delaware, ganando e prestigioso premio “Arthur Ashe Leadership & Sportmanship Award”.
E “award” aki ta unu ku ta otorgá na studiantenan tènista ku logra bon resultadonan den deportivismo i liderasko, bon resultado den nan estudio na skol, tambe nan prestashon den e deporte di tènis ku tambe ta konta den esaki.
Luis Marcano e aña aki lo finalisá su estudio na Universidat di Delaware na Newark Merka den teknologia di kompiuter.
Luis Marcano e último temporada a gana 30 wega den “single” i 21 den dòbel.
Su coach Pablo Montana ta hopi orguyoso di su prestashon.


text:
Diabierna ultimo tabata un fecha special pa centro di Oranjestad mirando cu un nightclub nobo a habri su porta. Ta trata di un luga cu tur hende ta cuminsa comenta di dje wardando ki dia ta habri oficialmente.
E dia a yega caminda cu den Weststraat, conoci pa tin tremendo fiesta, a habri Club Miami Aruba. E club nocturno ta ubica den e edificio di ex Carlos & Charlies. Tur hende por relata e punto aki na tremendo fiesta, bon ambiente y bon tempo y esey ta netamente loke Club Miami Aruba ta trece bek pa Weststraat y Aruba completo.
Club Miami Aruba no ta djis un nightclub mas, e ta un nightclub diferente. Pasa conoce un concepto completamente nobo; mirando cu ta trata di dos nightclub den un. Diabierna anochi tabata apertura di e prome parti cu un concepto mas moderno cu musica, reggaeton y house. E di dos parti di e nightclub lo habri pronto cu un concepto mas Latino; pues un tiki di tur cos pa tur hende gosa y disfruta.
Club Miami Aruba ta habri di diamars pa diadomingo for di 9’or di anochi pa 1’or di marduga den siman y te cu 3’or di marduga den fin di siman.


text:
WILLEMSTAD – E Federashon Aquatiko di Kòrsou a anunsiá ku e selekshon di natashon Kòrsou pa XXIX CARIFTA SWIMMING CHAMPIONSHIPS ta kla. E selekshon lo biaha dia 21 di aprel pa Aruba kaminda nan lo bai kompetí na e di 29 edishon di CARIFTA SWIMMING CHAMPIONSHIPS.
Carifta Swimming Championship ta e kompetensia spesialmente organisá pa hóbennan entre 11 pa 18 aña. E atletanan ta kompetí den kategoria di edat. E promé edishon di Carifta Swimming Championship a keda organisá na aña 1985. Cartifta Swimming Championship ta spesialmente pa atletanan di den Caribe. Durante di e kompetensia aki e hóbennan por klasifiká pa e siguiente kompetensianan na nivel mas altu manera CISC ku lo tuma lugá e aña aki na Barbados.
Federashon Aquatiko Kòrsou a splika ku e atletanan ku a keda skohe ta e atletanan ku a kumpli ku e kriterionan pa por kompetí na Carifta. E atletanan mester a alkansá e tempu rekerí i tambe akumulashon di Hi – Tek Points ku ta un sistema spesial pa selekshoná bo mihó landadónan repartí den grupo di edat. E kompetensia lo tuma lugá na e pisina Roley Bislik na Savaneta Aruba. E selekshon ta biaha dia 21 di aprel pa Aruba i e kompetensianan ta start dia 22 di aprel. E atletanan ku a keda selekshoná ta 26 en total i nan ta bini di diferente klup di natashon di Kòrsou. E ekiponan ta Bulado, Typhoon, Sharks i Sithoc.
Despues di a selektá e atletanan a base di nan tempu i puntuashon a sigui ku e elekshon pa skohe e coachnan ku lo bai ku e atletanan. E aña aki e eskoho a kai pa Reginaldo Brizuela di Bulado Swim Club i Stephan Dubos di Sithoc. Hefe di delegashon lo ta Milko Lai i asistente lo ta Shermine Engel.
Un total di 26 atleta ta forma nos selekshon nashonal. E atletanan ku e aña aki ta forma parti di nos selekshon ta:
Bulado Swim Club Curaçao: Seggio Bernardina, Lisandra Cijntje, Tiareth Cijntje, Raichel Roque de Freitas, Carolus Josephina, Christopher Lai, Isacar Paula, Angel Priest i Jordan de Windt.
Typhoon Swimming Club: Bo – Anne Bos, Fleur Bos, Jordano de Castro, Mekhayl Engel, Kaitlyn Fullinck, Christopher Marlin, Raïm Michiel, Mauricio Payne, Rainier Rafaela, Nathaniel Simon i Esmay York.
Sithoc: Sidjon Sasso, Kesler Ostiana i Samantha van Vuure.
Curaçao Sharks Aquatics: Chade Nercisio, Marwa Potmis i Gyarick Wever.
Entrante djasabra awor e selekshon lo bai prepará nan mes den diferente seshon di entrenamentu mental i tambe di motivashon pa asina nan ta kla pa kompetí.


text:
Gradicimento
Den nomber di su yiunan nos kier a gradici tur esnan cu di un manera of otro a duna sosten y consuelo durante e tempo dificil di fayecimento y entiero di nos Mama stima:
Sylvia Marie Croes-Maduro
Danki special na:
Arelis Meza Bolivar, pa su pasenshi y dedicacion na Mama, su dokternan di cas Mungra y Aruna-Singh, personal di Cas Marie, Cas Cristelle y Cas di mi Chepa, dokternan di SABA y e team completo di Azalea na Paviljoen.
Un danki special tambe ta bay na Aurora Funeral Home, Max Hassell pa su bunita presentacion y palabranan, Giovannino Kelly y Violeta Maduro-Boekhoudt pa nan bunita palabranan y Giannina Kelly y Gerrit Croes pa nan sosten.


text: ORANJESTAD: Dialuna atardi den un esfera ameno Minister Endy Croes a reuni cu directiva di Fundacion Facilidadnan Deportivo (FFD). Unda a trata diferente puntonan di interes general. Manera proyecto pa iluminacion pa BMX Track den Parke Curason Jaburibari como tambe e ultimo desaroyo den negociacionnan cu AVB/ FIFA pa algun proyecto sumamenteinteresante. FFD ta trahando riba un plan di mantencion pa e parkenan y pronto lo presenta esaki na e mandatario di Deporte.Directiva di FFD a informa e mandatario cu e fundacion ta den proceso di reorganisacion. Minister Endy Croes a expresa cu e tabata un bon reunion na unda cu comunicacion, colaboracion, creatividad y pensamento critico pa resolve problema ta ingredientenan di competencianan di siglo 21 cual ta factornan hopi importante.


text:
Noord – Diahuebs merdia den careda di 1’or polis a bay altura di Botica Santa Anna unda a sosode un accidente cu hende herida.
Na yegada polis a topa cu e vehiculonan, uno tawata un Nissan Note y e otro auto tawata un Chevrolet.
E accidente a sosode momento cu e Nissan bayendo pariba a bay desvia pa no dal tras di un auto su dilanti. Momento cu e la haci esaki kitando bay na su man robes e ta topa e Chevrolet y ta dal frontal.
Den e accidente aki dos persona a resulta herida.
Caminda a wordo cera na e rotonde di Noord, debi cu e autonan tawata memey di caminda y tambe pa Paramediconan por a haci nan trabou.
Paramediconan a duna atencion medico na e heridonan y tambe Polis di trafico tawata necesario na e sitio.


text:
Ta start ku konsulta sektoral di Hustisia i Enseñansa
WILLEMSTAD, 26 di yanüari 2022 – Den luna di febrüari próksimo lo inisiá ku konsulta sektoral den kuadro di CGOA ku e sektornan di Hustisia i Enseñansa. Riba base bilateral e organisashon representativo den CGOA, ku ta sali na interes di e personal ku ta laborá spesífikamente den e dos sektornan aki, lo bai atendé direktamente, di un forma institushonalisá, ku e titularnan di Hustisia i di Enseñansa riba tópikonan ku ta regardá posishon hurídiko di e personal ku ta kai bou di nan responsabilidat ministerial. E konsulta sektoral di Hustisia lo ta entre e organisashonnan ABVO, NAPB, STrAF i SAP i Minister di Hustisia señor Gilmar Pisas. Esun di Enseñansa lo ta entre ABVO, Sitek i Minister di Enseñansa, Siensia, Deporte i Kultura señor Cithree van Heydoorn. E konsultanan sektoral lo ser dirigí pa presidente di CGOA. E konsulta general riba asuntunan relashoná ku posishon hurídiko di funshonarionan públiko den sektornan spesífiko tin su base legal den artíkulo 20 di e ordenansa CGOA (P.B. 2008, no. 70) i den e dekreto gubernamental konsulta sektoral manera publiká den P.B. 2019, no. 81.


text:
Apertura ofisial di e edifisio tabata bon bishitá.
Willemstad,– E edifisio na Montaña konosí komo “Hit 100.3FM” ya pa dos aña ta den e proseso di restourá i ayera tabata tin e apertura ofisial.
E dia a inisiá ku un sirbishi den oranan di mainta dor di iglesia “Bida Nobo”. Ya pa kasi dos aña e iglesia, iglesia Bida Nobo, ta manehá e edifisio ku meta pa transformá esaki den un sentro di bario kaminda tur persona den serkania por disfrutá di dje. Aparte ku tur atardi hende sa hasi deporte riba e lugá di stashoná outo, aworakí tur hende tin posibilidat pa hür salanan den e edifisio pa proyektonan positivo.
Segun Elix Faries kende ta manehá e fasilidatnan di e edifisio ta importante pa nos konsentrá nos mes riba deporte, kultura, edukashon, formashon spiritual, músika i drama. Segun Faries, tur e kosnan aki ta importante pa nos muchanan por desaroyá nan mes. Ademas e edifisio aki mester fungi komo un “vuurtoren”pa tur organisashon ku ke traha riba un mihó futuro. Tambe durante e apertura a para ketu ku e meta di e edifisio ta pa traha un mihó hende pa mañan. Esaki segun Elix Faries mester kuminsá serka nos muchanan.
Durante un splikashon di e edifisio por nota ku e fasilidatnan ta den bon estado. Tantu den e sala grandi komo e sala chikí ta bon mantené, pues e edifisio aki ta perfekto pa duna kurso i otro aktividatnan positivo. Tambe tin un bon bientu ta krusa den e edifisio. Pues e edifisio ku tur su salanan ta perfekto pa organisashon di aktividat. E meta di e sala ta multifunshonal i ta brinda servisio pa aktividatnan sosial, deportivo edukativo i di entrenamentu pa tantu empresanan komo partikular. E sala tin un kapasidat pa akapará 250 hende.
Por tuma kontakto riba: +5999 525-6089 òf +5999 528-8010


text:
Panelista Ewald Biemans ta elogia Aruba na World Travel & Tourism Council Global Summit 2021
EAGLE BEACH, Aruba – April 27, 2021 – E recuperacion di biahenan ta na marcha cu e sabio consehonan di expertonan hotelero na e World Travel & Tourism Council’s Global Summit 2021. Ewald Biemans, doño y CEO di Bucuti & Tara Beach Resort na Eagle Beach, a papia riba e mainstage ayera como panelista.
E World Travel & Tourism Council (WTTC) a
titula e evento di e aña aki como “Uniendo
e Mundo pa Recuperacion” pa su di 20
Global Summit. Tumando luga April 25-27
na Cancun, Mexico, e lidernan den sector
hotelero ta reuni cu representantenan clave di gobiernonan internacional pa asina discuti medidanan over di e temanan di mas importante den agenda mundial. E aña aki, Global Summit ta explora e retonan mas dificil y ta proporciona un plataforma pa recuperacion di e sector turistico.
E panel di ayera tawata yama “Biahenan Lihe: Biahenan Seguro y Sin Problema.” E debate tawata centra rond di e opinion actual unda 45% di pasaheronan ta dispuesto pa descarta nan paspoort di papel y na su luga lo prefera di uza un identificacion biometrico. Identidad digital y identificacion biometrico ta adkiriendo cada biaha mas importancia. Esaki ta combina cu un aceleracion di innovacionnan den materia di salud y siguridad, cu ta encera tur cos desde imagennan termico te cu aerosolnan electrostatico. A medida cu e sector ta redobla su esfuersonan pa ofrece un experiencia di biahe seguro y lihe pa asina recupera e confianza di biaheronan, e debate a centra den e rekisitonan nobo pa sanidad y den un integracion di pruebanan negativo prome cu un vacuna, mientras cu den ultimo instancia, nos lo ultimamente avanza pa biahe sin contacto (esta “contactless”).
E debate a wordo modera door di Peter Greenberg, e travel editor di CBS News, basa na Merca. Panelistanan a comparti nan experiencia y opinion profundo. E panelistanan tawata:
● Ewald Biemans, Doño/CEO, Bucuti & Tara Beach Resort, Aruba
● Sean Donohue, Chief Executive Officer, Dallas Fort Worth International Airport
● Kelly Craighead, Presidente & Chief Executive Officer, CLIA
● Jose Ricardo Botelho, Chief Executive Officer & Executive Director, ALTA
● Andrew Wingrove, General Manager, Aviation, CLEAR
Introduci como e conkistador di e ambicioso logro di certfificacion CarbonNeutral® pa su hotel Bucuti & Tara Beach Resort, Biemans a elabora di Aruba su exito den e provision di un biahe lihe, saludabel y cu vision pa futuro pa asina por proporciona un destinacion seguro pa biahenan y turismo. Moderador Peter Greenberg a conta di su bishita na Aruba varios añanan patras pa papia cu gobierno di Aruba tocante bira carbon neutral. Biemans a splica e obstaculonan cu e la experiencia den su mes un transcurso y con nos gobierno a supera nan pa renoba nan compromiso y nan plannan pa bira liber di dependencia di combustibelnan fossiel na 2030 y carbon neutral na 2050.
Un link na e discusion por wordo haya aki na 5:28:30.
E potretnan por wordo descarga via e Dropbox folder aki. Pa haya sa mas, bishita Bucuti.com.
Tocante Bucuti & Tara Beach Resort
Declara como e prome CarbonNeutral®/net zero hotel den Caribe na Augustus 2018, Bucuti & Tara Beach Resort ta un di e Top 10 Hotelnan pa Romantismo na Mundo, No. 1 Hotel den Caribe, No. 1 Hotel pa Romantismo den Caribe (pa 5 aña consecutivo) y No. 3 Hotel pa Servicio den Caribe. Aruba su principal boutique resort pa adulto so, ta wordo dirigi door di e hotelero y ambientalista renombra, Ewald Biemans, nombra door di Caribbean Journal como e 2017 Caribbean Hotelier of the Year. E resort ta situa alrededor di e santo blanco di Eagle Beach, locual ta e hogar pa tortuganan marino protehi y a nombra como un di e “Dream Beaches of the World.”
Bucuti, awo conoci como e Experiencia di Biahe di Mas Seguro y Saludabel danki na su protocolnan di seguridad hospitalario contra COVID 19 y Aruba su Health & Happiness Code seal, tin 104 guestrooms, suites and penthouses. E ta ofrece sunloungers y sombra pa cada huesped; infinity pool di awa fresco; spa; WiFi; y un iPad cu Skype complimentario pa uzo diario. Cuminda saludabel y premia por wordo disfruta na Elements (dilanti lama), Tara Lounge of cu private beach dining. Reserva exclusivamente pa su huespednan, e recientemente renoba SandBar ta ofrece cocktails di calidad halto y live-music hunto cu Caribe su prome Healthy Hour. E resort ta TAG Approved® como un LGBTQ-friendly hotel. Bucuti, un leader mundial pa turismo sostenibel, tin e proximo eco-certificacionnan: LEED Gold, Green Globe Platinum y Travelife Gold y a wordo nombra e Resort di Mas Sostenibel na Mundo na 2016 door di Green Globe.
#


text:
Minister di Finansa mr. drs. Javier Silvania tabatin un enkuentro ku empleadonan di Ontvanger pa introdusí su mes i sera konosí. E enkuentro aki ta relashoná ku resien mudansa di Servisio di Impuesto pa WTC. Minister Silvania a hasi uso di e oportunidat pa skucha preokupashon di empleadonan di Ontvanger. Minister tabata satisfecho tokante enkuentro ku empleadonan i a ekspresá su deseo di konta ku sosten di empleadonan pa konhuntamente traha na adelanto di nos pais.
Enkuentro ku empleadonan di Ontvanger


text: Tremendo celebracion di nos dia Nacional na Bucuti Yacht club cu bendemento di cuminda criollo y cos dushi arubiano. E aña aki un biaha mas Bucuti ta celebra nos dia Nacional na grandi y ta invita e pueblo en general pa pasa un dia unico na Bucuti. Pasa busca bo plato completamente criollo for di 12 or en adelante y pa 3 or lo tin un banda tipico sorpresa. 2 or ta cuminsa cu inscripcion pa competencia di piscamento den lagoon cu ta cuminsa 3 or di atardi y ta termina 9 or di anochi. Pa 3 or ta cuminsa cu inscripcion pa competencia di piscamento riba pier esaki ta cuminsa pa 4 or di atardi y lo termina pa 8 or di anochi. Corda cu Bucuti Yacht Club ta conosi pa bon cuminda criollo y pa pone bon ambiente. Asina ta nos ta wardabo sin falta dia 18 di maart pa bin pasa un dia di famia. Nos lo tin hopi premio pa esunnan cu partisipa na nos competencia di piscamento y tambe natural mente busca bo chill bon friu. Asina ta no lubida di pasa pa inscripcion y participa cu bo famia di Bucuti Yacht Club.


text:
KRALENDIJK – E torneo di futbòl di FFB ku ta e federashon di futbòl di nos isla, torneo pa kalentá pa kampionato ku ta kuminsá yanüari 2021, ta kuminsá djárason 25 novèmber 2020 pa 8’or anochi den Stadion Kralendijk.
Djárason 25 novèmber 2020.
Pa e promé partido di e torneo, honor a toka na e ekiponan di Atlétiko Flamingo di Nikiboko i e kampionnan di Real Rincon di Rincon pa duna inisio na e torneo.
Djaweps 26 novèmber 2020.
Riba e dia aki pa 8’or anochi ta hunga kontra otro e ekiponan Juventus di Antriòl/Playa Pabou vs Vespo di Rincon.
Djabièrnè 27 novèmber 2020.
Riba e dia aki pa 8’or anochi ta enfrentá otro e ekiponan Uruguay di Antriòl Pariba i e ekipo di Estrellas di Nort Saliña.
Esakinan e promé partidonan bálido pa e torneo pa kalentá di FFB pa kampionato.
Éksito na e ekiponan den e torneo.


text:
NASSAU, Bahamas – Mas di 100 atleta ku entre nan Churandy Martina ta na Bahamas pa kompetí den e promé edishon di Chris Brown Bahamas Invitational. Martina ta bai partisipá den e kareda di 100m ku ta plania pa awe nochi, 9:45 di anochi.
Martina ta un di e top nan den e kompetensia di 100m huntu ku Justin Gatlin. Den 2007 Martina a gana oro den wega nan Pan Amerikano na Rio de Janeiro. Martina a sali dos bes kampion den wega nan Sentro Amerikano i Karibe, tantu na 2006 i 2010 Martina a gana riba 100m. Na 2010 den e mes un wega nan aki Martina a gana riba 200m tambe.
Martina a bisa, “esaki ta mi promé kompetensia habri, kièr men e lo ta un tiki diferente. Ma bin ta traha riba speed, pues mi ta spera di ehekutá for di salida i tin un bon tempu. Mi ta bai pa 10.0.”


text:
Jaime
Winterdal
Candidato #20
Jaime Winterdal
Mi ta un Nortero di curason y orguyoso di ta Arubiano. Mi a lanta den e bario di Turibana (panort di cero). Mi ta e yiu mayo di 4 ruman. Mi a bay Sint Aloysius basisschool y ora mi a caba 6de klas, mi a bay J.F. Kennedy School LTS, cu awendia ta EPB, pasobra mi tabata kier a bira un carpinte. Ora mi a gradua mi a dicidi cu mi kier sigui studia y mi a bay MTS cu awendia ta yama EPI Unit Ciencia y Tecnologia. Na MTS mi a gradua como e best geslaagde y aki ta unda mi mester a sinta combersa cu mi mayornan pa wak si nan lo apoya mi pa sigui mi estudio universitario na Costa Rica. Mi a bay studia Ingenieria en Construccion na Instituto Tecnologico de Costa Rica.
Na Costa Rica mi a conoce e amor di mi bida y nos a casa 25 aña pasa. Nos tin dos yiu, un mucha muhe di 22 aña cu ta studiando na Universidad di Aruba y un mucha homber di 14 aña cu ta den 3de HAVO. Mi ta gradici mi mama y omonan cu a lanta mi cu norma y balornan hopi estricto, cu respet pa tur hende, balora loke bo tin y siña mi di tin FE den Nos Creador Todopoderoso.
Durante mi estudio na Costa Rica mi tabata den bestuur di Fundacion Cas Aruba unda nos tabata yuda e studiantenan nobo y stagiaires cu tabata yega Costa Rica pa haci nan pasantia. Mi a keda cu e gana di sigui yuda y p’esey semper mi a bisa cu mi estudio di ingenieria mi mester por uze pa yuda mas hopi hende cu ta posibel y esey mi a haci ora cu mi a bolbe bek Aruba despues di a gradua.
Awor mi ta dilanti di un otro reto grandi den mi bida unda lo mi kier sirbi mi pueblo di Noord y e pueblo di Aruba completo den e area di infrastructura cu ta mi area di experticio.
Pakico MEP: Pasobra mi a tuma nota cu MEP berdad ta un partido cu ta pone hende central y cu ta traha incansablemente pa e bienestar di nos país y MEP tin balornan cu ta klop hopi cu mi manera di pensa y mi manera di wak bida.
Ami semper a admira un Lider cu di berdad ta e capitan cu a nabega den lama hopi bruto sin perde e stre’i-nort. Nos Minister Presidente Evelyn Wever-Croes a demostra cu no solamente e por lidera un partido, sino un País completo. Minister Presidente hunto cu su team a mustra mi cu nan ta capas di hopi mas.
Pakico vota Jaime
Vota pa Jaime no ta nifica solamente un voto riba sinceridad, transparencia y humildad sino tambe, un voto basa riba mi añanan di experiencia trahando presupuesto, planifica, cu mente riba solucion duradero.
Un voto pa Jaime sigur lo ta un voto basa riba experticio den construccion sostenible, renovacion y mantenimento. Un voto pa Jaime ta un voto basa riba EFICENCIA y eficacia pa optimalisa tur recurso humano, material y economico pa logra un producto final di calidad halto.
P’esey mes, mi compatriotanan, ban prepara pa nos por hiba un campaña politico unda nos ta respeta otro y asina nos por mustra mundo cu nos ta un pais chikito pero


text:
Aruba su turismo ta pasando den su mihor momento y esaki ta keda demostra den e reportahe nan di Aruba Tourism Authority. E maneho di Minister di Turismo Sr. Dangui Oduber ta dunando su resultado y esaki por mir’e den e cantidad di turistanan cu ta yega nos isla tur dia. Pa di 4 luna consecutivo e recuperacion ta surpasa nivelnan di aña 2019.
Den luna di juli Aruba a ricibi un total di 109.006 bishitante via nos aeropuerto y esaki ta un recuperacion di 105% si compar’e cu juli di 2019 cu Aruba a ricibi 103.464 bishitante. Locual a resalta den e reportahe tambe ta e recuperacion di nos mercado mas importante cu ta Estados Unidos cu a registra 109% porciento di recuperacion den luna di juli.
Aruba su recuperacion den general ta na 92% porciento cu ta excepcional mirando cu e grado di recuperacion den nos region ta na 60% porciento. Esaki ta haci cu Aruba ta na di dos puesto mundialmente den e paisnan cu miho recuperacion di su turismo. E aerolineanan tin confiansa den Aruba y esaki bo ta mire den e diferente rutanan nobo cu nos tin na diferente pais.
Minister Oduber ta gradici tur e partner nan den turismo cu cu ta haci cu awe Aruba ta recuperando aceleradamente. Danki na e pueblo cu a demostra di ta uno resiliente, ban sigui demostra nos cordialidad y duna e hospitalidad na cu nos ta conoci pe. Turismo ta keda e driver principal di nos economia.


text: Den oranan di atardi na e beach cerca di Warda di Polis di Strandpolitie ta un beach conoci cu hopi famia ta bay pasa dia na lama. Sinembargo banda di 3 or di atardi otro personanan a tuma nota cu un mucha a haya su mes cu problema den awa, ta trata aki di un mucha di 3 aña di edad cu a haya problema den awa. Na momento cu e sake esnan cu tabata presente a cuminsa traha cu e mucha y asina a yama ambulance pa yega cu urgencia na e sitio pa atende cu e mucha. Polis y ambulance e yega y na unda cu mesora e personal di ambulance e cuminsa traha cu ne y prepare pa transporte pa hospital pa e haya tratamento avanza. Na Hospital a haci lo máximo pa trata do scapa bida di e mucha muhe, pero no a logra esaki. Forsa y condolencia na e famianan.


text:
Siman pasa Hulanda a experencia matamento masal den un mall dor di un mucha homber jong cu a pone gran parti di e pais den shock. Esaki ta ‘on-hollands’, no-hulandes, hopi hende a expresa. Hulanda ta un pais tolerante. Den weekend Aruba a lanta cu e situacion macabre unda a haja e graf di defunto Betico Croes habri y su caha poni su dilanti. Algo increible pa hopi hende y mescos cu nan expresa na Hulanda, mi opinion ta cu esaki ta ‘no-Aruba’. Cu esaki mi kier men cu mi no por imagina mi mes cu algo asina por tuma lugar den e pais cu mi a lanta aden. Aruba ta un isla unda nos ta respeta e ser humano y su comienso y su fin. Mi no kier ta parti di e discushon ken lo por a hasi’e, pasobra esaki ta trabou di e autoridadnan competente. Si mi kier hasi un jamada na cada ken cu ta stima Aruba pa hasi un saminacion di consenshi y duna nan granito di arena pa hasi Aruba bek un isla di pas… te majan… ora nos kier scirbi mas con nos por reemplasa violencia pa pas, harmonia y responsabilidad pa un pais y mundo miho…
Drumi den pas, den momento asina podise ta loke mas nos tin mester….
E graf di defunto Betico Croes y Violencia sin sentido
Violencia sin sentido… e ta presente den diferente pais… na Aruba nos por bisa cu loke a sosode cu e graf di defunto Betico Croes ta un forma di Violencia sin sentido hopi macaber… Nos tur por juda evite… www.comprondiendobida.com
Siman pasa Hulanda a experencia matamento masal den un mall dor di un mucha homber jong cu a pone gran parti di e pais den shock. Esaki ta ‘on-hollands’, no-hulandes, hopi hende a expresa. Hulanda ta un pais tolerante. Den weekend Aruba a lanta cu e situacion macabre unda a haja e graf di defunto Betico Croes habri y su caha poni su dilanti. Algo increible pa hopi hende y mescos cu nan expresa na Hulanda, mi opinion ta cu esaki ta ‘no-Aruba’. Cu esaki mi kier men cu mi no por imagina mi mes cu algo asina por tuma lugar den e pais cu mi a lanta aden. Aruba ta un isla unda nos ta respeta e ser humano y su comienso y su fin. Mi no kier ta parti di e discushon ken lo por a hasi’e, pasobra esaki ta trabou di e autoridadnan competente. Si mi kier hasi un jamada na cada ken cu ta stima Aruba pa hasi un saminacion di consenshi y duna nan granito di arena pa hasi Aruba bek un isla di pas… te majan… ora nos kier scirbi mas con nos por reemplasa violencia pa pas, harmonia y responsabilidad pa un pais y mundo miho…


text:
Diabierna atardi a tuma luga un conferencia di prensa caminda e compania local Dyon Center NV a haci un donacion di 200 tas pa studiantenan den necesidad, como parti di nan proyecto di Back to School.
Dyon Croes, representante di Dyon Center NV, a splica cu e aña aki Dyon Center, conhuntamente cu un di nan proveedornan mas grandi ta haci donacion di 200 tas cual lo wordo dividi den dos instancia cu ta yuda e muchanan cu ta den necesidad. E instancianan aki ta Rode Kruis Aruba y Fundacion Pa Nos Comunidad (FPNC).
“Nos kier gradici e pueblo di Aruba pa e confiansa y e sosten den tur e añanan aki. Nos kier gradici tambe nos empleadonan pasobra sin nan esaki no lo ta posibel y desde awo caba nos kier desea e muchanan un feliz aña escolar nobo”, Croes a expresa.
Segun el a indica esaki no ta prome biaha cu Dyon Center ta haci donacion. Tur aña nan ta scoge diferente fundacion pa haci diferente donacion, pero back to school ta nan enfoke principal y nan ta enfoca ariba e futuro y muchanan di Aruba.
E 200 tas cu ta wordo duna ta completamente yen cu productonan di scol. E muchanan ta haya nan tas cu tur producto nobo necesario pa scol, pa asina nan cuminsa e aña escolar di e miho forma.
Fundacion Pa Nos Comunidad (FPNC), un di fundacionnan cu a ricibi 100 tas for di Dyon Center, ta e banco oficial di alimento na Aruba. E mision di FPNC ta evita y combati pobresa y ta promove participacion y bienestar general na Aruba.
Liandro Loopstok, coordinador di Fundacion Pa Nos Comunidad, a splica cu e donacionnan aki tin un nificacion hopi grandi pa FPNC mirando cu FPNC ta actua completamente ariba donacion desde cu e fundacion a cuminsa na 2009.
Loopstok a indica cu FPNC tin un sistema cu na momento cu e mayornan registra na e fundacion, nan ta registra hunto cu nan yiunan y asina e fundacion ta selecciona tur e muchanan cu ta registra cu nan. Nan ta tuma contacto cu nan pa wak kico ta nan necesidad, kico ta e materialnan escolar cu nan mester y FPNC ta yuda nan cu esaki.
“FPNC tin diferente proyecto cu ta enfoca ariba back to school y nan ta recolecta diferente material, por ehempel un famia por entrega un schrift y nos ta tuma esaki man habri, pasobra esaki nos ta trah’e den un pakete y entrega e paketenan na e muchanan”, Loopstok a agrega.
Rode Kruis Aruba, e otro fundacion cu a ricibi 100 tas yen di material escolar, no ta un fundacion desconoci pa su trabao humanitario y su boluntarionan ta conoci pa yuda cu diferente proyectonan rond di Aruba.
Lizmarie Kranwinkel, boluntario di Marketing na Rode Kruis Aruba, a expresa su gratitud na Dyon Center pa e bunita donacion cu nan a ricibi. El a tuma e oportunidad pa remarca cu Rode Kruis Aruba ta trahando directamente cu e trahadonan social di diferente scolnan di Aruba pa asina nan ta sigur cu e donacionnan cu nan ricibi y reparti ta bay na muchanan cu echt tin mester di dje.
“Mi ta haci un peticion na tur e trahadonan social cu ainda no a tuma contacto cu nos, pa por fabor manda nos un email na info@redcrossaruba.com pa asina nos por duna e informacion con pa yuda e muchanan aki”, el a enfatisa.


text:
Den cuadro di e anochi informativo cu a tuma luga pa cu Ley Kinderopvang, sra. Sue-Ann Ras a indica cu un di e retonan di mas grandi den henter e trayecto di implementacion di Ley Kinderopvang, ta e aspecto di supervision y ehecucion (toezicht en handhaving). Un manual di regulacion sin supervision y ehecucion lo no ta efectivo, mirando cu mester tin un control coordina y centralisa, pa asina por garantisa un miho aun calidad di e centronan. Durante e anochi aki a elabora tambe, riba con e supervision y ehecucion den e Centronan di Cuido di Mucha lo ta y si tur cos sigui manera ta plania, ta cuminsa e aña aki caba.
Supervision lo sali di un punto central, pues lo wordo centralisa y coordina pa Departamento di Mucha y Hoben (DMH). E forma di traha lo ta uno integral, pues ta traha hunto cu tur stakeholder, manera DVG, D.T.I., Brandweer, DOW y DIP, pa asina cada departamento por eherce e control cu ta concerni e departamento, a base di e Handleiding Kwaliteitseisen Kinderopvang. No ta e intencion pa sera ningun centro di cuido di mucha, pero mas bien pa dunanan un periodo di transicion y guia pa mehora e aspectonan di atencion y mantene esaki.
Un otro punto cu a trata e anochi aki tawata e Implementacion di Codigo di Proteccion den Centro di Cuido di Mucha. Tin un total di 76 cabesante di Centro di Cuido di Mucha cu ya caba a ricibi e curso aki y aworaki DMH lo percura pa traha un plan di implementacion pa asina tur centro, por sa ken ta nan respectivo Supervisor di Codigo, pero tambe na ki momento por acerca e persona aki y cua ta e pasonan necesario cu nan tin cu tuma, na momento cu tin (sospecho di) abuso di mucha.
AHATA tawata un invitado special e anochi aki mirando cu DMH y AHATA tin plannan grandi, pa loke ta trata e Centronan di Cuido di Mucha. Sra. Carolina Raven-Merryweather a elabora riba e intencion pa e companianan, caminda por sea adopta e centronan pa asina e yiunan di nan trahadonan por tin un ‘opvangplek’ durante nan oranan di trabou. Di otro banda, lo por wak ki posibilidad tin, pa por cumpra ‘kindplaats’ pa nan trahado nan na e centronan di cuido cu ta cumpli cu e exigencianan minimo di e manual di regulacion. E iniciativa aki a bini, despues di un combersacion cu e organisacionnan, unda cu hopi biaha nan ta encontra nan mes cu e reto pa haya e trahadonan den e oranan di anochi, mirando cu nan no tin hende pa cuida nan yiu. E comision aki a acerca e centronan di cuido durante e anochi aki, pa wak ken tur por ta interesa den e proyecto aki.
Naturalmente na final di e anochi tabata tin oportunidad pa e centronan por vocifera nan mes, como tambe haci pregunta. Ta bon pa remarca cu e sentimento ta unanime y e Centronan a indica cu nan kier pa e Ley di Kinderopvang aki drenta na vigor, pero den fase di transicion, pa asina tur Centro por traha riba mesun nivel.
DMH ta contento cu e presencia di e 54 Centro di Cuido di Mucha pa e anochi aki y a indica tambe cu e centronan aki cu ta existente, lo tin di entrega algun documento, pa asina por yega na e prome permiso pa opera. Pues tin hopi movecion positivo pa loke ta trata e Centronan di Cuido di Mucha y tur esaki a sosode den apenas dos aña bou di mandato di Ministerio di Husticia y Asuntonan Social y henter Gabinete Wever Croes I y II, cu ta sostene e implementacion di e ley aki completamente.


text:
Famia di e tripulantenan di e barco Arcángel Miguel, cu a naufraga dia 20 di mei ultimo na Colombia, ta pidi gobierno di Venezuela pa amplia e buskeda di e hendenan cu ta sigui perdi. Djis un ciudadano a yega tera firme pasobra a logra mantene riba un boto salbabida, pero a sigura cu no a wak ningun di su compañeronan sali di e barco despues cu esaki a zink.
Dayana Vivas, yiu muhe di e capitan Ledy Rafael Mata, a manifesta di tin e siguridad cu e biaheronan ta safe pasobra ta hendenan cu tin mas di 20 aña di experiencia den e transporte maritimo. “Nan a logra sobrevivi”, el a afirma den un entrevista.
A expresa cu ta necesario pa amplia e buskeda pa e region di Los Monjes y a haci un yamada na Nicolas Maduro. “Presidente, cada minuut ta conta. Ta seis ruman Venezolano cu tin mester di ayudo, ta necesario activa tur e recursonan pa scapa nan bida,” el a bisa.
Riba e caso aki ainda tin informacion mixto. Dimar a indica cu abordo di e barco tabatin ocho tripulante, pero pa e Instituto Nacional de Espacios Acuáticos de Venezuela tabata biaha shete persona. E armador di e barco, Giorgi Arias a bisa cu nan a sali for di waf di Barcadera na Aruba dia 20 di mei cu destino Santa Marta, Colombia.
Pa e relato completo, lesa e proximo edicion di TREMPAN


text:
IDENTIDAT KORPORATIVO
UN FE I UN SPERANSA
Nos ta un iglesia mundial ku presensia den práktikamente tur pais. Nos ta konsistí di personanan di diferente komunidat, rasa, koló, kultura i idioma. Apesar di tur e diferensianan akí, tòg nos tin kosnan komun. Nos tur ta sirbi e mesun Dios Kreador ku a krea tur kos den 6 dia i a sosegá riba e di shete dia kual ta e Sabat. Banda di esaki nos tur ta sperando riba i trahando pa e pronto binida di nos Señor Hesukristu dor di prediká e evangelio eterno na unda parti ku nos ta. Esaki ta nos identidat real.
E NIFIKASHON DI E LOGO
E logo ta representá e balornan prinsipal di iglesia Atventista di Shete Dia.
E Segundo Binida
E liñanan na e tòp di e diseño ta sugerí elevashon ku ta simbolisá e resurekshon i asenshon na shelu i Kristu su segundo binida, e ultimo foko di nos fe.
E Vlam
Eaki ta e patronchi formá pa tres liñanan ku ta sirkulá un globo simulá. E liñanan ta representá e tres angelnan di Revelashon 14 sirkulando e globo i nos mishon pa hiba e evangelio na henter mundu. E figura kompletu ta forma un vlam simbolisando Spiritu Santu.
E Krus
E simbolo di e krus, ku ta representá e evangelio di salbashon, ta posishoná den e sentro di e diseño pa enfatisá Kristu Su sakrifisio, kual ta e tema sentral di e fe Atventista.
E Beibel Habrí
E Beibel ta forma e base di e diseño i ta representá e fundeshi Bíbliko di nos kreensianan. E ta keda presentá den un posishon kompletamente habrí kual ta sugerí un aseptashon kompletu di e Palabra di Dios.


text:
‘Con mi mester medita?’, asina mi sobrino a puntra mi… ‘Mi kier sinja medita pa asina mi trese mas trankilidad den mi cabes. Mi ta pensa mucho hopi… continuamente. Mi a purba scucha musica suave, pero mi no por stop mi pensamentonan!’.
‘Oei, esey mes ta e problema,’ mi contesté. ‘Hopi hende ta pensa cu nan mester stop nan pensamentonan ora nan ta medita. Pero e berdad ta cu nos pensamento nunca ta stop. Loke ta importante ta pa ta conciente cu bo ta pensa, acepté y lag’e los… awor bo ta creando espacio pa un poco mas trankilidad. Pensamento lo keda bin y bay y ta bon pa bo djis tin pas cu esaki’.
Tambe mi a splica mi sobrino cu cada hende tin un forma di meditacion cu ta pas miho cu nan. Pesey tin diferente tipo di meditacion.
Tin hende cu ta prefera di medita riba musica suave. Un otro persona ta prefera di medita riba silencio. Den esaki, corda cu silencio total no ta existi. Otro hende ta prefera di hasi meditacion riba guia. Esaki ta nifica cu un hende ta guia e meditacion sea via un cd, dvd of personalmente. Ami ta gusta usa musica ‘theta’ pa meditacion. E ta duna mi celebro un time out di pensamento. Pero, cana contemplando naturalesa, cana bandi lama, sinta den silencio riba un baranca of den mondi, tur esaki ta formanan di meditacion. Resa, wak leu, bay leu mientras bo ta hasi trabou di cas, laba tayo… Tur ta formanan di meditacion. Papia cu Dios, duné bo dolor, hasié bo preguntanan, papié di bo deseonan. Kico mas bunita cu esey.
Finalmente, mi ta kere cu un di e formanan mas bunita di meditacion ta papia cu bo mes, cu bo ser di ser. Bo ser interno ta un creador di milagro, ora bo ta kere den esaki.
Meditacion ta tambe e deseo di entrega bo mes na un situacion… entrega bo mes na e sonjo cu bo ta desea… e sonjo fisico of e sonjo meta fisico… Bida tin hopi caminda y tin hopi desviacion… pero na momento cu nos determina unda nos kier ta y unda nos kier bay… y nos ta tuma accion…. universo y divinidad ta conspira pa juda nos jega eynan… Unda abo kier jega? Awe, majan, otro anja… unda bo ta ora bo jega un edad respeta y ta mira atras riba bo bida? E momento aki bo ta determina awor dor di projecta padilanti den bo sonjonan di bida…meditacion ta un caminda… bo deseo pa realisa bo sonjonan di bida ta un otro caminda… Nan dos por bay hunto… creando trankilidad den bo bida… purbé!


text: Diadomingo mainta a drenta informe di un accidente na e rotonde riba sasakiweg banda di “Superfood”, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda cu un Nissan Tiida biniendo for di pariba a subi e rotonde sin a duna preferencia na e Ford Escape cu ya caba tabata riba e rotonde. Polis a nota cu e chauffeur di e Nissan ta bao influencia y a detene e chauffeur pa core auto bao influencia y ocasiona accidente. Afortunadamente ningun hende a resulta herida.


text:
Secretary of State Van Huffelen: “Mi ta mira riba e islannan ku hopi hoben ta bai studia den exterior i no ta bolbe bek kas. Esaki ta a oportunidat perdi pa e islannan.
Ayera mi a papia ku un grupo di hende ambisioso ku tin un konekshon ku e islanan tokante di nan eksperensia i posibel solushon.
We analyze huntu kon we by s seguru pa hóben di and islanan land bon aki in Hulanda ora ku e ke bin study i then ki effort us by hasi pa e return.
This place has a great need for information. Someone please illustrate what is the current situation and what is needed. It’s also important to inform us and the inhabitants of Islananan hopi mas mihó kiko tur ta possible i kua different consequence eskoho tin.
Tin asina hopi talento ku no ta haña e oportunidat ku e meresé. No mester pensa duradero i spesialmente riba e posibilidatnan.”


text:
Resultado di kampionato MCB CSB Esaki ta resultado di wega number 2
Trishantely Alexandre ta konektá hit pa center den di 4 inning impugando e
promé kareda di e wega kual lo a bira sufisiente pa respaldá e 3 hitter i 15
ponchenan di JDah Girigorie bai gana The FightingTeam ku skore di 4 pa 0
Souax : 4 kareda 10 hit 0 eror
Picher ganadó : JDah Girigorie
Mihó bate Diante Gibbes 2-2
The Fighting Team : 0 kareda 3 hit 0 eror
Picher pèrdèdó : Chantal Nepomuceno
Mihó bate : Chantal Nepomuceno 2-1
E siguiente wega di kampionato MCB CSB lo ta djaweps 19:30 hr na Sam
Bunting Ballpark.
Djaweps 25 ougùstùs 2022 Sam Bunting Ballpark
19.30 hr The Fighting Team v/s Sta.Rosa Vanddis Fem AA
21:30 hr Souax Gill’s Sport v/s Finex Softex Fem AA
Edward Martis


text:
40 ml Amaretto
120 ml jus d’orange
20 ml grenadine
10 ml citroensap
Pone 6 bloki di ijs den un blender. Blend e un par di seconde i sirbie den un glas pa cocktail.
Armageddon
30 ml bacardi – blanco
30 ml Passoa
Juice
Shot di grenadine
Ijs.
Coi un glas grandi pa cocktail i jene cu ijs.Basha e bacardi, passoa i jene cu juicebasha un shot
di grenadine.
Army John
40 ml Southern Comfort
shot Triple Sec juice
1 lamoenchi
bloki di ijs
Army John bo ta sirbie den un glas pa longdrink. Pone e Southern Comfort, e juice i un shot di Triple Sec den un cocktail shaker.Laba un lamoenchi i corte den pida.Basha e drinks dor di un strainer ( barzeef ) den un glas pa longdrinks cu un paar di bloki ijs.
Aruba Ariba
Coecoei (likeur) ta e produkto mas importante pa traha e famoso ‘Aruba Ariba’. Aki bow bo ta haña e reseta completo.
• ½ oz. Wodka
• ½ oz. 151 Rum (of e bebida Arubiano Ron Rico, cu tin un percentage di alcohol mas halto )
• 1/8 oz. Coecoei ( anijslikeur còrá )
• 1/8 oz. Crème di Banana
• ½ c juice di apelsina
• ½ c juice di cranberry
• ½ c juice di ananas of un otro ‘punch’ na bo mes un smak
Spat e cu Grenadine i na e top cu Grand Marnier. No sagudi, drai e un poco. Pa caba cune: pone un tutpek cu bandera di Aruba den e bebida cu un chèri i/of un pida apelsina. Salúd!
Aruba Frosty
• 1 ½ oz. Rum
• ½ oz. Ponche Crema
• Piña Colada Mix
• Un poco di grenadine cora
Pone tur e ingrediente nan hunto den un blènder i mix nan durante 15 seconde ariba un medium – halto velosidat. Sirbi e bebida den un glas largo bon frieuw i goza di dje!
B-52
• 1 partida Grand Marnier
• 1 partida Kahlua
• 1 partida Bailey’s Irish Cream
Sagudi e ingrediente nan hunto cu ijs. Bashe den un glas sin pia of sirbie como un “betro”.
Bailey’s Shake
Un tiki Baileys
Un tiki siroop di chuculati
Un tiki lechi
2 scheppen vanille ijs.
Pone tur e ingrediente nan hunto den un blènder i mix nan durante 15 seconde ariba un medium – halto velosidat. Bashe den un glas di champagne.
Bellini
• 1 oz. Peach Schnapps
• 3 oz. Champagne
Basha e Peach Schnapps den un glas di champagne of un glas di cocktail despues basha e champagne ariba djeBlack Russian
• ½ oz. Wodka
• 0.75 oz. Koffie Likeur
Basha e Wodka ( cu preferensia Russische) de un shaker jena cu ijs. Basha e Koffie Likeur hunto cu ne i brou e drinks door di otro. E bebida aki ta bai den un “jaunty” hunto cu un palo pa drai den e glas pero sin e palo tambe ta bon.
Bloody Mary
• 1 ¼ oz. Wodka
• 2 ½ oz. Tomatensap
• Un poco di Worcestershire Sauce
• Un poco di Tabasco
• Un poco di zout en peper
Basha e Wodka den un glas largo cu ijs despues bo ta basha e juice di tomati ariba dje di un manera cu e ta keda ariba. Pone e ingrediente nan “pika“ den dje i cabe cu un taki di selderij. Si bo kier un ‘Bloody Caesar’ bo ta cambia e juice di tomati pa e “Clam-Tomati Cocktail.
Pone tur e ingrediente nan hunto den un blènder i mix nan durante 15 seconde ariba un medium halto velosidat. Sirbi e bebida den un glas largo bon frieuw i goza di dje!
Brandy Alexander
• 1 ½ oz. Brandy of cognac
• ½ oz. Crème de Cacao
• 1 oz. Cream of Ice Cream
Sagudi e ingrediente nan hunto cu ijs anto sirbie de un glas pa cocktail.
Caribbean Piña Colada
2 oz di Coconut lechi
3 oz di Pineapple juice
2 oz Pineapple geperst
1/2 copi Coco corta chiquito, dushi
1 oz di Rom, preferible esun oro
1/2 oz di sucu
1 cuchara chiquito di Clear Vanilla
Blend tur cos den un blender. Combina tur e productonan hunto den un glas grandi. Sirbie ariba
ijs. Bo por dorne cu un cherry “om top”
Champagne Cocktail
• 3 oz. Champagne frieuw
• 1 cup di suku
• Un poco Bitters
Pone e cup di suku den un glas di champagne (si bo tin) of den un glas di cocktail.
Cosmopolitan
• ½ oz. Cointreau
• ½ oz. Triple Sec.
• 1 oz. Wodka
• ½ oz. citroensap
• ½ oz. Cranberry Juice
Jena e glas mitar cu cu ijs. Basha tur e ingrediente nan i sagudi “vigorously”. Sirbie den un
glas di Martini i cabe cu un snechi di lamoenchi.
Iguana Mama
• ½ oz. Witte Rum
• ½ oz. Kokosnoot Rum
• ¼ oz. 151 Rum
• ¼ oz. Kahlua
• ¼ oz. Pisang Ambon
• Un poco Grenadine berde
• 3 oz. Ananassap
Sagudi e ingrediente nan hunto cu ijs i bashe den un glas di 21
oz bon frieuw jena cu ijs. Goza di dje!
Ponche Crema Suficiente pa 1 botter di Ponche Crema.
Ingrediente:
1 cuchara di nutemuskaat fresko
6 webo
1 botter di rom blanko, ta usa solamente un bleki cada bes
1 bleki grandi di lechi condens
1 bleki chiquito di lechi evapora
1 cuchara grandi di vanilia
Manera di traha:
Cuminsa pone e nutmuskaat fresku (raspa) trek pa ½ ora den 2 cuchara grandi di rom blanko. Separa 6 dol for di e webu anto saka afo e punta preto, cu ta tene e dol i blanku di webo hunto. Bati e dol di webunan aki te ora e meskla cuminsa skuma. Basha un bleki di lechi condens den webonan anto sigi batinan hunto. Mester batinan largo pa e webo meskla bon i completamente den e lechi condens, sino e ta keda smaak fresko.
Despues basha un bleki di rom blanko den e meskla anto sigi bati bai. Usa mes un cantidad di rom ku e lechi condens! Basha despues e bleki di lechi evapora den e meskla sigi door di vanilia hunto cu e extracto di nutmuskaat. Corda pa sefta e extrakto di nutemuskaat cu un paña of filter di koffie, asina bo no ta haña e fin fin di nutmuskaat den e Ponche Crema.
Despues cu tur cos ta bon meskla bashele den un weja i pone esey den un baño di awa di maria, of mihor bisa weje den weja. Ora e awa ta herbe lage para pa mas o menos 15 minut. Awor mester laga e mescla fria frieuw frieuw prome ku jenele na botter. E botter mester ta sera bon i ponele fria den ijskast. Sirbi Ponche Crema frieuw.
Tequila Sunrise
40 ml Tequila jus d’orange
Un tiki grenadine
Basha e Tequila i e jus d`orange den un glas pa longdrink hunto cu un paar di bloki ijs.Draai e un tiki i despues basha e grenadinemei mei den e glas.
White Russian
30 ml Wodka
30 ml Kahlua
30 ml slagroom
Jena un glas di whiskey cu un paar di bloki ijs. Basha e ingredientenan den e glas. Draai e un tiki i cla.
Tequila Matador
40 ml Tequila
30 ml ananassap
10 ml limoensap
ijsblokjes
Jena e shaker cu 2 te 3 bloki di ijs, bashae Tequila, e ananassap i e limoensap aden. Shake e un rato pero hopi duro despues sefte den un glas pa cocktail.


text:
Situacion na Corsou no ta di gaba , gobierno ta cobrando tur loke ta atrasa. Pa un persona habri un negoshi na Corsou e mester di diferente permit y un di e permisonan aki cual ta keda otorga pa Ministerio di GMN ta Permit di Molester of Hindervergunning.
E Ordenansa di Molester (Hinderverordening) ta stipula cu tur
actividad cu tin consecuencia pa medio ambiente (Milieubelastende activiteit) ta rekeri
un Permit di Molester.
Ultimo aƱanan e cobransa di leges di Permit di Molester no tabata eficiente y esaki a conduci na un retraso. Pero un proyecto pa haci e cobransa mas eficiente cu a keda ehecuta durante maneho di Minister Pietersz- Janga a aumenta e entradanan di leges pa gobierno considerablemente. A inicia e proyecto di cobransa na september 2021. Tambe ta cobrando leges cu for di 2017 no a keda paga.
Tur persona of entidad cu tin un Permit di Molester tene cuenta cu e suma di
Ang. 200,00 di leges pa e permit aki mester keda paga tur aƱa. Ta prohibi pa haci
cualkier actividad cu tin influencia negativo riba medio ambiente sin un Permit di
Molester. Momento cu no tin e permit aki ta core e riesgo cu autoridad ta para
operacion di e entidad. Cobransa efectivo di tur leges ta aumenta efectividad di gobierno
y duna Ministerio di Finansa espacio pa haci mas pa comunidad. Banda di e aspecto di
cobransa mas eficiente Minister lo bini tambe cu trayectonan pa baha gasto den su
ministerio.gobienro di Corsou ta den e proceso di baha gasto pero tur pago cu ta atrasa mester keda atendi tambe pa asina tin placa den caha di gobierno.


text:
ORANJESTAD – Nos Tata di Cultura Juan Chabaya Padu Lampe a bay sosega lagando un legado bunita atras pa nos. Danki Padu pa tur cos. Den mente y curason Padu lo ta bibo pa semper. Condolencia y hopi forza na famia y na Aruba henter.
Minister di Cultura ta comparti un parti chikito di ken ta Padu:
Juan Chabaya Lampe, miho conoci como ‘Padu del Caribe’ a nace dia 26 di april 1920 na Aruba. El a haya e nomber di cariño ‘Padu’ for di su Padushi y e nomber artistico “Padu del Caribe” el a haya durante un grabacion di disco na Venezuela. Un baluarte di nos cultura cu a desaroya su propio estilo riba tereno musical, como compositor, pintor y escritor. Logrando asina admiracion local y internacional.
Padu a lanta den un famia musical. Su tata Harry Lampe tabata tocado di piano y tabata lesa nota musical. Hunto cu su rumannan, tata di Padu tabata forma un grupo musical den cual nan tabata toca piano, fluit, fio, cuarta y wiri. Na un edad hoben (12 aña) Padu tabata dedica tempo na mandolin, clarinet y cuarta y a desaroya basta agilidad, te cu piano a bira su instrumento preferi. Despues cu el a scucha Rufo Wever toca, Padu a keda inspira pa sigui cu piano. Cu tempo el a desaroya su propio ritmo y estilo. Na un edad hoben di 16 aña Padu a cuminsa toca pa publico y e hoben pianista y compositor tabata considera Rufo Wever su gran inspiracion pa su desaroyo musical.
Como compositor Padu tin mas o menos 200 composicion musical riba su nomber. Hubert Booi tabata skirbi texto pa cancion pa e grupo hubenil ‘De Trupialen’ y Padu tabata traha melodia pa nan. Pa conserva y promove ritmo y melodia tipico di Aruba, manera wals, danza, mazurka y tumba, Padu y Rufo Wever a cuminsa cu grabacion y produccion di disconan 78 RPM destina pa e mercado di Antia Hulandes. Un di e grabacionnan ta e cancion compone na 1952, graba na 1954, yama ‘Aruba Dushi Tera’, cu dia 16 di maart 1976 oficialmente a bira nos Himno di Aruba. Padu a toca piano y canto tabata di ‘De Trupialen’ bao direccion di Frere Alexius.
E cantica preferi di Padu mes ta ‘Abo So’ un cancion inspira pa amor, cu palabranan bunita y hopi profundo.
E prome LP cu Padu a graba ta ‘Round trip with Padú del Caribe’, graba na Corsou cu Thomas Henriquez. Pa e exito di su LP ‘Padú del Caribe en Venezuela’ (graba na aña 1960 ) el a ricibi e premio ‘Piano de Oro’. Despues Padu a graba 11 LP RCA Victor, den añanan 60. El a pone su prome CD titula ‘Recuerdonan Stima’ riba mercado na 1993. Pa e CD aki Padu a ricibi ‘Den Ambiente Award’ y tambe na aña 1993 un plakkaat cu un CD y Cassette di Oro di ‘Zona Bon Records’. Su ultimo CD ‘Padú del Caribe’ a aparece riba mercado na 2008.
Desde inicio di e planta di television di Aruba na 1963 y pa tres aña sigui, Padu tabata duna oportunidad na talento local den su programa ‘Padú del Caribe y su show.’ Padu ta di opinion cu folklore semper ta hopi importante, e ta promove nos identidad y nos cultura, nos mester laga otronan conoce y cuid’e bon.
Pa su contribucion valioso riba tereno cultural Padu Lampe a ricibi varios premio y condecoracion. Banda di e premionan pa su contribucion na e mundo di farandula, aki nos ta comparti algun, Padu a haya e condecoracion como ‘Ridder in de Orde van Oranje Nassau’ (1972) di su Mahestad Reina Juliana, e ‘Orden di Andres Bello Segunda Clase’ di Gobierno Venezolano (1975) y e ‘Zilveren Anjer’ cu ta un honor Hulandes halto riba tereno cultural (1986). Tambe el a haya e reconocemento pa ‘distinguished services rendered to the community’ di Kiwanis Club of Aruba (1966), ‘Paul Harris Fellow’ di Rotary Club of Aruba (1991), un homenahe di Dhaddy Brokke den Golden Tulip Hotel (1991) y ‘Top 20 awards’ di Radio Galactica. Sinembargo e reconocimento mas grandi pa Padu tabata cu na 2001 el a haya e nombramento oficial como ‘Tata di Cultura di Aruba’ for di Gobierno di Aruba. E premio ‘Mara di Oro’ Padu a haya na aña 2004 y na 2007 Bon Dia Aruba a nombra Padu como ‘Man of the Year’. Na 2006 Grupo Cultural ‘De Trupialen’ a dun’e un homenahe y el a haya un luga riba nan ‘Muraya di Fama’.
“Aruba Patria aprecia, nos cuna venera, chikito y simpel bo por ta, pero si respeta”. Di e manera aki e tononan glorioso di nos Himno Aruba Dushi Tera ta cuminsa. Un cantica for di e mentenan creativo di cual nos inigualabel Padu Lampe ta un di e co-authornan. Awe Padu a bay laga nos fisicamente. Nos Himno cu despues di un lucha hiba pa entre otro nos Libertador Betico Croes a wordo oficialisa 42 aña pasa dia 16 di maart 1976 pa e Gobierno insular y resona pa promer biaha como e Himno di Aruba riba 18 di maart 1976 na Wilhelmina stadion. Esaki ta un parti chikito di e biografia di Juan Chabaya Lampe, Masha Danki Padu pa tur locual bo a haci pa Aruba, Padu sosega na paz.


text:
Pordon no ta solamente un acto di noblesa, e ta tambe e miho forma di honra bo propio calidad di bida. Desmond Tutu ta bisa riba ‘Pordon’: E proceso pa pordona ta tambe un proceso unda ta normal cu nos por confronta odio y rabia den henter e proceso. Esakinan ta emocionnan cu ta forma parti di bida di un ser humano. Bo no mester odia bo mes hamas pasobra bo ta odia un hende cu a hasi bo cosnan cu por ta horibel. Saliendo for di e punto di bista cu tur cos tin su polo opuesto, ta importante pa bo sa cu bo capacidad di odia profundo ta bisa cu bo por stima mes profundo. Tutu ta bisa cu e persona cu logra pordona tin tur potencial pa bira un miho hende. Un hende cu a sinja pa laga bay ta mas den pas cu esun cu ta laga su mes worde comi dor di rabia y odio. Una bes cu bo keda pega den e rol di victima, bo ta hasi bo mes dependiente di esun cu a hasi bo danjo. Bo por te hasta juda esun cu a hasi bo danjo pa bira un miho persona. Henter e proceso pa jega na pordon ta rekeri pa e esun cu a hasi e danjo reconoce cu e la comete algo cu a perhudica un otro.
Pero con facil ta pa pordona? Y kico e ta duna nos bek? Investigacion hasi durante mas di 10 anja a mustra cu a lo largo ta duna mas resultado pa pordona cu pa tuma revancha. Tuma revancha den comienso ta duna mas satisfaccion instantaneo. A haja sa esaki dor di midimento di e celebro. Pa por mantene un relacion duradero ta importante pa por pordona. Ta resulta cu esaki ta mas facil ora bo tin un relacion hopi di cerca cu e persona cu a hasi bo danjo.
Si pordona ta libera, tuma revancha ta causa batimento di curason mucho lihe y sodamento excesivo pa anjanan largo. Tin hopi estudio hasi riba efecto di rabia y pordon den e celebro y finalmente por jega na conclucion cu ta miho pa pordona cu busca revancha pasobra e ta e miho cos cu bo por hasi pa bo propio calidad di bida…


text:
(CuraçaoChronicle) – Weekend ultimo, un hues na Corsou a sentencia cuatro sospechoso cu terminonan di entre 1.5 te 14 aña di prison pa participa den e organisacion criminal No Limit Soldiers (NLS). E cuatro sospechoso tabata forma parti di e organisacion desde 2015, cual tabata involucra den traficacion di droga y labamento di placa.
Themis ta un investigacion riba ofensanan criminal cometi den añanan recien dentro di Reino Hulandes y otro paisnan. E team di investigacion ta consisti di cuerponan policial di Sint Maarten, Corsou, Aruba y e Team di Cooperacion di Investigacion Criminal RST, y ta lidera pa Ministerio Publico di Corsou y Sint Maarten.
Ministerio Publico (OM) ta sospecha NLS di ta un asociacion criminal. Segun e sospechanan di Ministerio Publico, ta bisa cu e organisacion ta involucra den comercio di droga pa hopi tempo, y ta responsable pa varios asesinato cometi na Corsou, Sint Maarten y Hulanda.
Ademas di labamento di placa, tambe tin otro ofensanan criminal pa cual a condena e sospechosonan, incluyendo incitacion di dos asesinato na Sint Maarten. Un di e sospechosonan tambe a bay huicio pa varios ofensa di droga, incluyendo transporta 172 kilo di cocaina for di waf na Corsou na e waf di Le Havre na Francia. E homber aki a ricibi sentencia di 14 aña di prison.
E homber Charlton L. di 50 aña di edad kende tabata a cargo di e entrada di e comercio di droga, y cu esaki a cumpra real estate na Corsou, a ricibi sentencia di 8 aña di prison. E muhe Stephanie P. di 37 aña di edad kende a bay huicio pa incita extorsion di un comerciante a keda sentencia cu seis aña di prison. E tambe tabata miembro di NLS y tabata involcura den traficacion di droga.
Ademas, e tabata involucra den pago pa hombernan arma pa un asesinato den e parti Hulandes di Sint Maarten. E organisacion tabata sospecha e persona ey di ta involucra den asesinato di e pareha romantico di un di su lidernan.
E di cuatro sospechoso, a keda sentencia cu 21 luna di prison pa su participacion den e organisacion y pa labamento di placa. El a distribui placa pa sostene miembronan di e organisacion den prison, y nan famia y amigonan. E homber di 35 aña di edad a keda libera durante e huicio. E otro tres condenado ta keda den detencion pendiente di un apelacion.


text:
Minister Xiomara Maduro Ta Invita Pueblo Pa Coopera Cu Censo 2020
Censo ta tuma lugar cada 10 aña, cual ta un conteo general di poblacion y vivienda, caminda ta conta tur persona cu ta biba na Aruba na un momento specifico. Esaki ta sosode segun principionan y recomendacion di Nacion Uni y aunke nos ta pasando den un periodo difícil pa motibo di e pandemia, virus di corona, e censo ta importante p’asina por colecta e datonan di e situacion cu nos pais ta pasando aden. Teniendo cuenta cu e situacion actual, Censo 2020 lo tuma lugar na un forma diferente cu ta custumber di Censonan den pasado.
P’E CENSO 2020 ESAKI LO TA DEN 2 PARTI
Conteo Online: Esaki lo tuma lugar riba fechanan 1 pa 10 di october 2020, caminda e pueblo di Aruba ta haya e oportunidad pa yena e cuestionario di Censo online. Esaki ta nifica cu cada adres aki na Aruba lo por yena nan cuestionario di Censo online riba nan mes.
Haciendo uso di nan number di parcela di WEB NV. tur hogar por haya aceso n’e cuestionario di Censo dor di bishita e website di Censo 2020.
Dado caso cu tin hogarnan cu no tin un number di parcela di WEB, nan por yama Oficina di Estadistica di Aruba (CBS) p’asina haya un codigo individual.
Esnan cu mester di ayudo pa yena e cuestionario online por tuma contacto cu e personal di CBS, kendenan lo ta disponibel via chat of via telefon pa brinda asistencia. Proximamente tambe lo tin “Census Help Desk” cu lo duna informacion, sostene y guia e comunidad di Aruba p’asina por yena e cuestionario online.
P’e pueblo por ta bon informa, CBS ya a inicia ta presentando riba medianan social diferente videonan informativo riba Censo2020, caminda ta splica y amplia riba e diferente temanan cu ta wordo trata durante e cuestionario y e preguntanan cu lo wordo haci. Ademas tin un checklist pa hogarnan den cual ta mustra e informacionnan cu e hogarnan mester tin cla pa ora di yena e cuestionario y asina e proceso aki por bay mas facil y rapido.
CONTEO DI CAS PA CAS
Esaki lo tuma lugat dianan 1 pa 26 november 2020. E hogarnan cu no haci uso di e oportunidad pa yena nan cuestionario di Censo 2020 online lo ricibi un bishita di un di telernan di Censo 2020 na nan cas, caminda lo entrevista e personanan na nan hogar. Pa cumpli cu e reglanan stipula pa Departamento di Salud Publico (DVG) pa cu e situacion actual, e telernan lo mantene nan mes na reglanan di higiena, usando tapa boca, hand sanitizers y mantene distancia físico na momento di bishita e hogarnan.
Oficina di Estadistica di Aruba (CBS) cu sosten di compania Setar lo brinda tur teler tablets pa haci e conteo di cas pa cas. Minister Xiomara Maduro ta invita y encurasha e pueblo pa yena e cuestionario di Censo2020 online y esnan cu no tin aceso digital pa coopera cu Censo 2020 na momento cu nan ricibi e bishita di e telernan.
Desde awor caba e mandatario ta desea personal di CBS, e team di Censo 2020, tur teler y comunidad general exito cu Censo 2020 y danki pa acepta e reto di haci un encuesta meymey di un pandemia.
Dor di contribui na Censo 2020 tur esnan bibando na Aruba ta haya e oportunidad pa contribui na nan mesun bienestar di nan famia y tambe na bienestar di henter nos comunidad. Contribui cu Censo 2020, pasobra Aruba ta conta riba Bo!


text:
Kon mi ta usa e pasonan aki den mi trabou komo profeshonal?
Desishon den 4 paso
"Ku un plan asina probablemente nos lo a inkorporá espasio na momentu di tuma un desishon difísil i nos lo tabatin mas espasio."- Un partisipante di un pilot yudansa i plan di paso
Aki bou nos ta splika bo kon bo ta manehá un desishon den 4 paso di mihó. Man na obra ku e Plan di Paso E mihó desishon pa e mucha!
1
E interesnan di e mucha
Investigá kiko ta e di mihó pa e desaroyo di e mucha i envolví e mucha den esaki.
E Komité di Derecho di Mucha ke pa tur profeshonal i instansha investigá segun e mésun metodologia kiko ta di mihó pa e mucha. Aki bo ta mira e karakterístikanan spesífiko di e mucha, su famia i su ambiente di biba. A base di artíkulo for di e Tratado di Derecho di Mucha e komishon a redaktá e siguiente checklist.
E siguiente 7 puntonan semper mester bini bèk den bo investigashon:
- Identidat di e mucha
Tokante ken bon mirá e desishon ta trata? Tene kuenta ku e mucha, pensa aki entre otro na religion, kultura, sekso i edat.
- Opinion di e mucha tokante e situashon i e desishon ku lo tuma
Kiko e mucha mes ke i pakiko?
- Mantenshon di e ambiente di famia i kontaktonan importante
Kiko e desishon ke men pa esun kaminda e mucha ta biba i pa e kontakto ku personanan importante den bida di e mucha?
- Kuido, protekshon i seguridat
Ki influensha e desishon tin tokante e protekshon, kuido i seguridat di e mucha?
- Mucha vulnerabel òf situashon ekstraordinario
Kon mester tene kuenta ku partikularidat èkstra manera un limitashon, trouma, státùs sosial òf un kosiente di inteligensia abou òf haltu?
- Derecho di e mucha riba salubridat
Kiko e desishon ke men pa e mucha su salú?
- Derecho di e mucha riba enseñansa
Ki influensha e desishon di sigui enseñansa (adekuá) tin?
Segun bo investigashon den e promé paso aki bo ta determiná kiko ta e di mihó pa e desaroyo di e mucha, banda di tur otro kos ku tambe ta pasando. Den esaki bo ta traha un balorashon di e konsekuenshanan di e desishon pa su futuro, tantu riba término kòrtiku komo largu.
Ainda bo no ta haña esaki fásil?
E ora ei pa bo investigashon huntu ku e mucha usa nos tools, manera e Kuestionario: Kiko mi ta haña importante? Di e manera aki huntu ku e mucha bo por investigá su situashon i haña sa kiko e ta haña importante.
Segun bo investigashon den e promé paso aki bo ta determiná kiko ta e mihó pa desaroyo di e mucha. Banda di tur otro kos ku tambe ta pasando. Den esaki bo ta traha un balorashon di e konsekuenshanan di e desishon pa su futuro, tantu riba término kòrtiku komo largu.
2
Otro interes
Klasifiká kua interes tambe ta hunga un ròl.
Banda di e interesnan di e mucha bo tin di hasi ku otro interes tambe. Por ehèmpel kiko ta e deseonan di e mayornan, kiko e organisashonnan relatá ke i si tin sufisiente sèn pa e solushon deseá. Tambe por tin lei i regla ku ta forma un opstákulo pa e mihó solushon pa e mucha. Traha un lista di tur ‘interes no di mucha’ ku bo mester tene kuenta kuné den bo desishon. Esakinan por ta kontra e interes di e mucha.
3
Konsiderá e interesnan
Konsiderá kiko ta e mihó pa e desaroyo di e mucha i kiko mas ta importante. Pone e interes di e mucha dilanti den e kaso aki.
Ta kla kiko ta e di mihó pa (e desaroyo di) e mucha i ki otro interes tambe ta relevante? E ora ei a base di e informashon aki bo por elaborá un kantidat di posibel desishon. Ora despues bo tuma un desishon, bo ta splika kla tambe pakiko bo a tuma e desishon aki. Den bo motivashon menta tur faktor ku bo a tene kuenta kuné i kon bo a konsiderá esakinan banda di otro. I reuní i klasifiká kon e interes di e mucha ta bini bèk den bo desishon. Ora bo tuma un desishon ku no ta esun di mihó pa e mucha bo mester motivá bo eskohonan èkstra. Di bèrdat no tin niun otro manera?
4
Splikashon di e desishon
Palabrá e desishon ku e mucha i konta e mucha si e por hasi algu kontra di esaki si e no ta di akuerdo, i si ta asina, kiko.
Splika kada desishon importante na idioma ku e mucha por komprondé. No konta solamente kua desishon ku bo ta bai tuma, sino splika tambe kon bo a tuma e desishon i na ki manera bo a tene kuenta ku e mucha. E mucha no ta di akuerdo ku un desishon? E ora ei kont’é si por hasi algu kontra di e desishon i si t’asina, kiko e mucha òf su mayornan por hasi kontra esaki.
Paso 1 ta yuda pa mira e mucha di bèrdè mes. I no solamente e problema ku e mucha tin.- Laura van den Heuvel, tim Ombudsman pa mucha
Bo tin duda òf bo mester di yudansa?
E Ombudsman pa mucha gustosamente ta pensa huntu ku bo. Yama +31 70 8506 995, mail ombudswerk@dekinderombudsman.nl òf bai dekinderombudsman.nl